title: Alberto Spencer

text: Seurajoukkuetasolla


title: Alberto Spencer

text: Henkilökohtainen


title: Eero Suoninen

text: Eero Juhani Suoninen (14. toukokuuta 1929 Viipuri – 19. helmikuuta 2007 Turku) oli suomalainen fyysikko ja professori. Hän oli Oulun yliopiston teknillisen fysiikan professori 1962–1969 ja Turun yliopiston materiaalitieteen professori 1969 eläkkeelle jäämiseensä saakka. Hän on tutkinut materiaali- ja röntgenfysiikkaa.


title: Eero Suoninen

text: Suoninen valmistui teknillisen fysiikan diplomi-insinööriksi Teknillistä korkeakoulusta ja opiskeli sen jälkeen Yhdysvalloissa missä myös väitteli 1957. Ennen yliopistouraansa hän toimi kolme vuotta Outokumpu Oy:n pääfyysikkona.


title: Olavi Syrjänen

text: Olavi Kaarlo Johannes Syrjänen (s. 2. helmikuuta 1936 Tampere) on suomalainen virkamies, oikeustieteen tohtori, arvoltaan varatuomari ja professori. Hän oli asuntohallituksen pääjohtaja 1984–1993 ja samalla viimeinen sen pääjohtaja. Sitä ennen hän oli ympäristöministeriön kaavoitus- ja rakennusosaston päällikkö 1976–1984. Hän on ollut Helsingin yliopiston hallinto-oikeuden dosentti vuodesta 2000.


title: Nurmisto

text: Nurmisto () on kylä Leningradin alueen Jaaman piirin Niisnovan kunnassa Venäjällä. Se sijaitsee Siestajoen alajuoksulla kahdeksan kilometriä Niisnovasta pohjoiseen. Kylässä on 54 asukasta (vuonna 2010).


title: Nurmisto

text: Nurmistosta on tehty 1000–1400-luvulle ajoitettu hautalöytö. Kaprion ujestin Kargalin pogostaan kuulunut kylä mainitaan Novgorodin Vatjan viidenneksen verokirjassa vuonna 1499/1500. Inkerinmaalla työskennelleen Johannes Gezelius nuoremman mukaan se oli inkeroisten asuttama. Peter von Köppenin mukaan vuonna 1848 Nurmistossa asui 155 inkeroista ja 21 savakkoa. Myöhemmin se mainitaan Kaprion luterilaiseen seurakuntaan kuuluneena inkerinsuomalaisena kylänä. Toisen tiedon mukaan kylä kuului Kaprion ortodoksiseen seurakuntaan.


title: Nurmisto

text: 1800-luvun asutusluetteloissa mainitaan Nurmiston kartano ja useampia samannimisiä kyliä, joiden talonpojat olivat tilanomistajien maaorjia. Myöhemmin Nurmiston kolme kylää kuuluivat Jaaman kihlakunnan Someron volostiin. Vuonna 1899 kylissä oli yhteensä 52 taloutta ja 320 asukasta, joista 269 oli ”suomalaisia”, 26 ”sekoittuneita” ja 25 venäläisiä. Näistä luterilaisia oli vain yksi perhe, 8 henkeä.


title: Nurmisto

text: Neuvostoaikana Nurmisto kuului Raikkovan ja myöhemmin Niisnovan kyläneuvostoihin.


title: ISO 3166-2:GL

text: ISO 3166-2:GL on ISO-standardointijärjestön standardi, joka määrittää geokoodit Grönlannille. ISO 3166-2:GL on ISO 3166-2 -standardin osajoukko, joka määrittää neljän kunnan koodit. Koillis-Grönlannin kansallispuistolle ja Thulen lentotukikohdalle, jotka eivät kuulu mihinkään kuntaan, ei ole määritetty koodeja.


title: ISO 3166-2:GL

text: Koodin ensimmäinen osa on ISO 3166-1 -standardin mukainen Grönlannin maakoodi ”GL” ja toinen osa on aluekohtainen kaksikirjaiminen tunnus.


title: Viktar Zujeu

text: Viktar Valerjevitš Zujeu (, , s. 22. toukokuuta 1983 Vitebsk, Valko-Venäjän SNT, Neuvostoliitto, nykyinen Vitsebsk, Valko-Venäjä) on valkovenäläinen nyrkkeilijä ja olympiavoittaja.


title: Tanskan kulttuurikaanon

text: Tanskan kulttuurikaanon () on Tanskan kulttuuriministeriön vuosina 2004–2006 kokoama kulttuurikaanon maan kulttuuriperinnön tärkeimpinä pidetyistä taideteoksista, elämänurista ja muista ilmentymistä. Kaanon muodostuu 108 kohteesta kahdeksassa kategoriassa: arkkitehtuuri, kuvataide, muotoilu ja käsityö, elokuva, kirjallisuus, musiikki, esittävä taide ja lastenkulttuuri. Vuonna 2006 julkaistuun kulttuurikaanoniin valittiin jokaisesta kategoriasta 12 kohdetta, paitsi että musiikkikategoriaan valittiin 12 taidemusiikin ja 12 populaarimusiikin kohdetta, ja muutaman kategorian kahdestoista kohde on useasta teoksesta muodostuva antologia.


title: Tanskan kulttuurikaanon

text: Arkkitehtuurin kaanonkomiteaa pyydettiin nimeämään 12 työtä, jotka kattaisivat sekä rakennus- että maisemasuunnittelun. Sovittiin, että kohteiden ei tarvitse sijaita Tanskassa. Komitean puheenjohtajana toimi Lone Wiggers ja jäseninä Carsten Juel-Christiansen, Malene Hauxner, Lars Juel Thiis ja Kent Martinussen.


title: Tanskan kulttuurikaanon

text:
Kuvataiteiden kaanonkomiteassa sovittiin, että kaanoniin sisällytetään vain elämäntyönsä jo tehneiden taiteilijoiden teoksia. Jokainen komitean viidestä jäsenestä sai nimetä yhden suosikkiteoksensa sen jälkeen, kun ensin oli yhteisesti päätetty seitsemästä. Komitean puheenjohtajana toimi Hein Heinsen ja jäseninä Hans Edvard Nørregård-Nielsen, Bente Scavenius, Bjørn Nørgaard ja Sophia Kalkau.
Taideteollisuuden ja käsityön kaanonkomitea päätti nimetä kohteita, joilla syntyaikanaan on ollut käytännöllinen funktio ja jotka ovat yhä omaleimaisia ja tunnistettavia myös kansainvälisesti. Komiteaa johti Merete Ahnfeldt-Mollerup ja sen jäseniä olivat Erik Magnussen, Astrid Krogh, Ursula Munch-Petersen ja Louise Campbell.
Elokuvan kaanonkomitea päätti valita filmejä, jotka kuvaavat tanskalaista elämää ja käyttävät tanskalaisia näyttelijöitä. Poikkeuksena he valitsivat mukaan elokuvan "Nälkä (Sult)", jonka tapahtumat sijoittuvat Osloon ja näyttelijät ovat ruotsalaisia. Komitean puheenjohtajana toimi Susanne Bier ja jäseninä Vinca Wiedemann, Tivi Magnusson, Ole Michelsen ja Jacob Neiiendam.
Kirjallisuuskomitea piti tärkeänä valita teoksia, jotka ovat kestäneet aikaa ja vaikuttaneet tanskalaiseen kirjallisuuteen ja kulttuuriin yleisemminkin. Komiteaa johti Finn Hauberg Mortensen ja sen jäseniä olivat Erik A. Nielsen, Mette Winge, Claes Kastholm Hansen ja Jens Christian Grøndahl.


title: Tanskan kulttuurikaanon

text:
Kahdestoista kaanoniin valittu teos on 24 runon antologia:
Musiikin kaanonkomitea päätti keskittyä yksittäisiin teoksiin eikä niinkään säveltäjien kokonaistuotantoihin. He valitsivat 12 taide- ja 12 kevyen musiikin edustajaa. Komitean puhetta johti Per Erik Veng ja jäsenet olivat Jørgen I. Jensen, Torben Bille, Inger Sørensen ja Henrik Marstal.


title: Tanskan kulttuurikaanon

text: Kahdestoista valittu teos "Højskolesange" (Kansankorkeakoulun lauluja) koostuu 12 laulusta:


title: Tanskan kulttuurikaanon

text:
Kahdenneksitoista teokseksi valittiin antologia Evergreens:
Esittävän taiteen kaanonkomitea perusteli valinneensa ainutlaatuista luovuutta edustaneita teoksia, joilla on merkitystä nykyajassakin. Puhetta johti Flemming Enevold ja jäseniä olivat Karen-Maria Bille, Jokum Rohde, Sonja Richter ja Erik Aschengreen.
Lasten kulttuurikaanon muodostettiin sitä mukaa kun valinnat muissa komiteoissa etenivät. Siihen otetut työt edustavat siis monia eri taiteenlajeja.
Kulttuurikaanonin yhdeksi tavoitteeksi asetettiin tanskalaisten ja maahanmuuttajien välisen integraation helpottaminen. Tämän on arveltu toteutuneen huonosti. Tiedotusvälineiden mukaan kulttuurikaanonilla on ollut vähäinen vaikutus. Sanomalehti "Berlingske" näki kaanonilla kuitenkin merkitystä siinä, miten ei-sosialistinen hallitus oli uskaltanut yksinkertaisesti todeta, että toiset taideteokset ovat parempia kuin toiset.


title: Mathias Bau Hansen

text: Mathias Bau Hansen (s. 3. heinäkuuta 1993 Glostrup, Tanska) on tanskalainen jääkiekkoilija, joka edustaa NHL-seura Washington Capitalsin organisaatiota. Hän on pelipaikaltaan vasen laitahyökkääjä. Isokokoinen Bau Hansen on peräti 200 cm pitkä ja 108 kg painava.


title: Mathias Bau Hansen

text: Bau Hansen on Rødovre SIK:n kasvatti. Hän debytoi seuran miesten kakkosjoukkueessa vain 15-vuotiaana Tanskan toiseksi korkeimmalla sarjatasolla maan I-divisioonassa kaudella 2008–2009. Kauden 2009–2010 päätteeksi Bau Hansen voitti Rødovressa Tanskan A-nuorten sarjan mestaruuden. Kauden 2010–2011 päätteeksi hän voitti sekä Tanskan I-divisioonan että A-nuorten sarjan mestaruuden. Bau Hansen valittiin A-nuorten sarjan parhaaksi hyökkääjäksi. Hän voitti Rødovren kakkosjoukkueen sisäisen piste- ja maalipörssin tehoilla 17+12=29 sekä jakoi koko Tanskan I-divisioonan pudotuspelien pistepörssin voiton Aalborg IK:n Kaspar Buskin ja Sebastian Boucharan kanssa sekä maalipörssin voiton Buskin kanssa tehoilla 11+8=19. Bau Hansen debytoi kauden aikana myös Rødovre Mighty Bullsin miesten pääsarjajoukkueessa AL-Bank Ligaenissa, jossa hän pelasi 14 runkosarja-, kolme playoff- ja yhden Tanskan cupin ottelun jääden ilman tehopisteitä.


title: Mathias Bau Hansen

text: Varsinaisella AL-Bank Ligaenin tulokaskaudellaan 2011–2012 Bau Hansen teki 36 runkosarjaottelussa tehot 4+11=15 ja seitsemässä playoff-ottelussa tehot 3+1=4. Hän vahvisti kauden aikana myös seuran kakkosjoukkuetta, jossa Bau Hansen voitti pronssia sekä A-nuoria, jossa hän voitti mestaruuden. Bau Hansen valittiin jälleen myös Tanskan A-nuorten sarjan parhaaksi hyökkääjäksi. Kesken kauden 2012–2013, tammikuussa 2013 hän siirtyi Ruotsiin Malmö Redhawksin J20-junioreihin. Bau Hansen oli pudotuspeleissä joukkueen paras pistemies ja maalintekijä neljällä osumallaan. Lokakuussa 2013 Redhawks lainasi hänet Ruotsin kolmanneksi korkeimmalle sarjatasolle maan I-divisioonan IK Panterniin. Bau Hansen pelasi siellä loppukauden ja eteni Panternin kanssa HockeyAllsvenskanin nousukarsintoihin saakka. Joukkue jäi lopulta kuitenkin ilman sarjanousua.


title: Mathias Bau Hansen

text: Kaudeksi 2014–2015 Bau Hansen palasi kotimaahansa ja siirtyi vuoden mittaisella sopimuksella Frederikshavn White Hawksin riveihin. Hän oli 15 osumallaan joukkueen toiseksi paras maalintekijä Lasse Lassenin jälkeen. Bau Hansen voitti kauden päätteeksi pronssia. Maaliskuussa 2015 Bau Hansen teki White Hawksin kanssa kaksivuotisen jatkosopimuksen. Kaudella 2015–2016 hän teki Tanskan pääsarjatason yhden kauden piste-ennätyksensä tehoilla 19+25=44, joilla Bau Hansen oli joukkueensa kolmanneksi paras maalintekijä Adam Millerin kanssa sekä neljänneksi paras pistemies. Hänet valittiin Metal Ligaenin (ent. AL-Bank Ligaen) maaliskuun 2016 kuukauden pelaajaksi. Bau Hansen voitti koko liigan pudotuspelien pistepörssin tehoilla 5+17=22. Hän voitti kauden päätteeksi pronssia ja valittiin tähdistökentälliseen. Kaudella 2016–2017 Bau Hansen oli tehoilla 16+24=40 White Hawksin paras syöttäjä ja jakoi joukkueen sisäisen pistepörssin voiton Colin Vockin kanssa. Hän jakoi myös White Hawksin sisäisen tehotilaston voiton Steffen Frankin kanssa lukemalla +14. Pudotuspeleissä Bau Hansen jakoi joukkueen sisäisen pistepörssin voiton Kristoffer Lauridsenin kanssa tehoilla 4+9=13. Hän voitti kauden päätteeksi pronssia.


title: Mathias Bau Hansen

text: Kesäkuussa 2017 Bau Hansen teki vuoden mittaisen AHL-sopimuksen Hershey Bearsin kanssa. Bau Hansen osallistui samana syksynä myös seuran emojoukkueen, NHL-joukkue Washington Capitalsin tulokasleirille.


title: Mathias Bau Hansen

text: Bau Hansen edusti Tanskaa MM-kilpailuissa vuosina 2015, 2016 ja 2017. Hän pelasi myös Pyeongchangin olympiakisojen 2018 karsinnoissa. Yhteensä Bau Hansen on pelannut 52 A-maaottelua tehopistein 3+11=14. Hän teki A-maajoukkuedebyyttinsä Euro Hockey Challengessa 9. huhtikuuta 2015 Aalborgissa Valko-Venäjää vastaan. Bau Hansen keräsi ottelusta teholukeman +1, mutta myös yhden kahden minuutin jäähyn koukkaamisesta sekä 2+10-minuutin rangaistuksen päähän kohdistuneesta taklauksesta. Ensimmäisen A-maajoukkuemaalinsa hän teki Euro Hockey Challengessa 15. huhtikuuta 2016 Amiensissa myös Ranskaa vastaan. Bau Hansen keräsi ottelussa myös kolme syöttöpistettä, joista toinen oli kakkossyöttö Thomas Spellingin tekemään ylivoimamaaliin, joka jäi Tanskan 2-5-voittoon päättyneen ottelun ratkaisumaaliksi.


title: Mathias Bau Hansen

text: Bau Hansen pelasi myös alle 20-vuotiaiden MM-kilpailuissa vuonna 2012, jolloin hän jakoi kahdella osumallaan Tanskan sisäisen maalipörssin voiton Nicklas Jensenin ja Oliver Bjorkstrandin kanssa. Bau Hansen valittiin Yhdysvaltoja vastaan pelatun avausottelun päätteeksi joukkueensa ottelun parhaaksi pelaajaksi. Hän pelasi myös IA-divisioonan MM-kilpailuissa vuonna 2013, jolloin Bau Hansen voitti pronssia.


title: Mathias Bau Hansen

text: Bau Hansen pelasi myös alle 18-vuotiaiden I-divisioonan MM-kilpailuissa vuonna 2011, jolloin hän voitti B-lohkon kultaa ja oli nostamassa Tanskaa seuraavaksi vuodeksi pääsarjatasolle.


title: Talouspolitiikan arviointineuvosto

text: Talouspolitiikan arviointineuvosto on viisihenkinen asiantuntijakokoonpano, joka arvioi Suomen talouden tilaa ja Suomessa harjoitettua talouspolitiikkaa tieteellisesti ja riippumattomasti. Neuvosto perustettiin valtioneuvoston asetuksella helmikuussa 2014 Valtion taloudellisen tutkimuskeskuksen yhteyteen. Neuvosto ei ole osa VATT:n organisaatiota. Neuvoston tavoitteena on parantaa talouspolitiikan valmistelun ja päätöksenteon laatua sekä tuoda tutkimustietoon pohjautuva riippumaton näkökulma talouspoliittiseen keskusteluun. Arviointineuvoston jäsenet voivat myös antaa neuvoston edustajina neuvoston toimintaan läheisesti liittyvistä aiheista lausuntoja eduskunnalle tai muille tahoille.


title: Talouspolitiikan arviointineuvosto

text: Neuvosto julkaisee vuosittain arvion Suomessa harjoitetusta talouspolitiikasta. Ensimmäinen raportti julkaistiin tammikuussa 2015 ja siinä arvioitiin vaalikauden 2011-2015 talouspoliittisia päätöksiä. Toinen ja kolmas raportti, jotka ovat julkaistu tammikuussa 2016 ja 2017, käsittelevät hallituskauden 2015-2019 talouspoliittisia päätöksiä.


title: Talouspolitiikan arviointineuvosto

text: Valtioneuvoston asetuksen (61/2014) mukaan neuvoston tehtävänä on arvioida


title: Talouspolitiikan arviointineuvosto

text: Talouspolitiikan arviointineuvosto on koottu yliopistojen taloustieteen laitosten ja Suomen Akatemian ehdotusten perusteella. Neuvostoon kuuluvat puheenjohtaja ja neljä muuta jäsentä. Puheenjohtajan ja kolmen jäsenen tulee edustaa taloustieteen eri alojen ja yhden jäsenen muiden yhteiskuntatieteiden korkeatasoista tieteellistä asiantuntemusta. Toimikausi on viisi vuotta.


title: Talouspolitiikan arviointineuvosto

text: Ensimmäisen neuvoston jäsenet (toimikausi 1.4.2014–31.3.2019)


title: Talouspolitiikan arviointineuvosto

text: Talousneuvoston pääsihteerinä toimii Seppo Orjasniemi.


title: Kaisa Kotakorpi

text: Kaisa Ilona Kotakorpi (s. 14. lokakuuta 1976 Kangasala) on taloustieteen professori Turun yliopistossa. Hänen tutkimusalaansa ovat julkisen talouden kysymykset, erityisesti verotus. Hän johtaa monivuotista harmaan talouden mekanismien tutkimushanketta. Kotakorpi on talouspolitiikan arviointineuvoston jäsen.


title: Kaisa Kotakorpi

text: Kotakorpi väitteli kauppatieteiden tohtoriksi Tampereen yliopistosta vuonna 2007 aiheella "Essays on taxation and regulation".


title: Maakuntaradio

text: Maakuntaradio on suomalainen pop-punkyhtye, joka perustettiin Turussa alun perin Kakka-hätä 77:n sivuprojektina.


title: Maakuntaradio

text: Yhtyeen musiikkia on verrattu Korroosioon, SIGiin sekä Ratsiaan. Kappaleiden sanoitukset käsittelevät ihmissuhteita.


title: Kelli Berglund

text: Kelli Michelle Berglund (s. 8. helmikuuta 1996 Moorpark, Kalifornia, Yhdysvallat) on yhdysvaltalainen näyttelijä ja laulaja. Hänet tunnetaan parhaiten Bree Davenportina Disney XD:n tilannekomediasta "Lab Rats" ja Mae Hartleyna Disney Channelin nuortenelokuvassa "How to Build a Better Boy".


title: Kelli Berglund

text: Berglund harrastaa tanssimista.


title: Kelli Berglund

text: Kelli Berglund syntyi Kalifornian Moorparkissa Mark ja Michelle Berglundille 1996. Hänellä on nuorempi sisko, Kirra.


title: Kelli Berglund

text: Berglundin ensimmäinen näyttelijän rooli oli TLC:n lastenohjelmassa "Hip Hop Harry". Hän on ensiintynyt myös sarjoissa "Are You Smarter Than a 5th Grader?" ja "America's Next Producer" sekä indie-elokuvassa "Bye Bye Benjamin".


title: Kelli Berglund

text: Berglund esittää Bree Davenportia, yhtä päärooleista, vuonna 2012 alkaneessa Disney XD:n "Lab Rats" -tilannekomediasarjassa. Vuonna 2013 hän vieraili toisessa Disney XD:n sarjassa, "Kickin’ Itissä".


title: Kelli Berglund

text: Vuonna 2014 Berglund ja China Anne McClain olivat pääosissa Paul Hoenin ohjaamassa Disney Channelin elokuvassa "How to Build a Better Boy".


title: Kelli Berglund

text: Singlet


title: Nikita Morgunov

text: Nikita Leonidovitš Morgunov (, s. 29. kesäkuuta 1975 Novokuznetsk, Venäjän SFNT, Neuvostoliitto) on venäläinen koripalloilija.


title: Nikita Morgunov

text: Venäjällä, Liettuassa ja Kreikassa pelannut Morgunov voitti pelaajaurallaan muun muassa Venäjän mestaruuden ja Venäjän cupin.


title: Nikita Morgunov

text: Venäjän miesten maajoukkueessa Morgunov voitti MM-hopeaa Kreikassa 1998 ja Euroopan mestaruuden Espanjassa 2007. Lisäksi hän osallistui Venäjän joukkueessa myös kesäolympialaisiin Sydneyssä 2000 (Venäjän sijoitus 8.) ja Pekingissä 2008 (9.), MM-kilpailuihin 2002 (10.) ja EM-kilpailuihin 2001 (5.) ja 2005 (8.).


title: Sara Wiseman

text: Sara Wiseman (s. 27. toukokuuta 1972 Auckland, Uusi-Seelanti) on uusiseelantilainen näyttelijä, joka on esiintynyt sekä australialaisissa että uusiseelantilaisissa televisiotuotannoissa. Hänen ehkä tunnetuin roolinsa on lääkäri Nicky Sommerville draamasarjassa "Mercy Peakin lääkäriasema" (2001–2004).


title: Sara Wiseman

text: Wiseman on naimisissa näyttelijä Craig Hallin kanssa. He ovat näytelleet paria myös australialaisessa "Kotiin takaisin" -sarjassa, jossa Craig Hall näyttelee tohtori Jack Duncania ja Wiseman Carolyn Blighia.


title: Hlynur Bæringsson

text: Hlynur Elias Bæringsson (s. 6. heinäkuuta 1982) on islantilainen koripalloilija.


title: Hlynur Bæringsson

text: Hlynur on pelannut kotimaansa joukkueiden lisäksi Alankomaissa ja Ruotsissa, jonka mestaruuden hän voitti Sundsvall Dragonsissa vuonna 2011.


title: Hlynur Bæringsson

text: Islannin miesten maajoukkueessa Hlynur pelasi vuoden 2015 EM-kilpailuissa, jotka olivat maan historian ensimmäiset.


title: Kašgarin prefektuuri

text: Kašgarin prefektuuri tai Kashin prefektuuri (, ) on prefektuuri Kiinan Sinkiangin uiguurien autonomisen alueen länsiosassa. Prefektuurin pinta-ala on 112 058 (toisen lähteen mukaan 160 000) neliökilometriä ja väkiluku 3,98 miljoonaa (vuonna 2010). Prefektuurin päähallintopaikka on Kašgar, joka sijaitsee linnuntietä noin 1080 kilometriä autonomisen alueen pääkaupunki Ürümqistä lounaaseen.


title: Kašgarin prefektuuri

text: Piirikuntatasolla prefektuuri jaetaan yhteen piirikuntatason kaupunkiin, kymmeneen piirikuntaan ja yhteen automoniseen piirikuntaan (numerointi kuten oheisessa kuvassa):Vuoden 2014 lopussa prefektuurin väkiluku oli 4 488 201.


title: Torpparilakot

text: Torpparilakot olivat Suomen suuriruhtinaskunnassa vuodesta 1903 lähtien järjestettyjä maatalouslakkoja. Niiden tarkoituksena oli torpparien sekä muiden maaseudun tilattomien asukkaiden aseman parantaminen. Suurimpana ongelmana olivat maanomistajille tehdyt raskaat ja pitkät päivätyöt sekä torpparien epävarmuus vuokrasopimuksistaan. Suuri osa vuokraviljelijöistä halusi myös itsenäistyä kokonaan.


title: Torpparilakot

text: Tunnetuin torpparilakko nähtiin vuonna 1906 Vesilahdella sijaitsevassa Laukon kartanossa, jossa lähes sata torpparia häädettiin perheineen. Tapahtumat toimivat esikuvana myös Väinö Linnan "Täällä Pohjantähden alla" -romaanissa kuvatulle torpparihäädölle.


title: Torpparilakot

text: Torpparilakkojen katsotaan saaneen alkunsa toukokuussa 1903, kun Tuusulan Vanhankylän kartanon muonamiehet ryhtyivät lakkoon kesken kiireisimpien toukotöiden. Heidän vaatimuksenaan oli työajan lyhentäminen. Lakko onnistui, ja muonamiesten 16 tunnin (14 työtuntia + 2 ruokatuontia) pituinen työpäivä lyheni kolmella tunnilla. Toukokuun 1903 aikana työpäivän lyhennyksiä vaadittiin myös ainakin Ruovedellä, Vihdissä, Nastolassa, Hollolassa sekä Mustialan maatalousopistossa, joissa kaikissa vaatimuksiin myös suostuttiin Vanhankylän mallin mukaisesti. Lakkoja nähtiin muun muassa Jokioisten ja Eurajoen Vuojoen kartanoissa. Ensimmäisenä varsinaisena torpparilakkona pidetään kuitenkin vasta heinäkuussa 1903 Ypäjällä käytyä Kartanonkylän torpparilakkoa, koska siinä ei ollut kyse pelkästään työpäivän pituudesta, vaan torpparit yrittävät saada muutosta myös muihin epäkohtiin.


title: Torpparilakot

text: Syksyn 1905 suurlakon innoittamana pidettiin Tampereella seuraavan vuoden huhtikuussa ensimmäinen yleinen torpparikokous, jonka jälkeen käynnistyi lukuisia torpparilakkoja eri puolilla maata. Niiden valvomista ja ohjaamista varten oli Tampereella perustettu erityinen Torpparien keskustoimikunta, joka muodostui torpparikokouksen ja SDP:n puoluehallinnon asettamista jäsenistä. Ensimmäisenä puhkesi Mäntsälässa Sälinkään kartanon lakko, jonka jälkeen lakkoiltiin myös useilla muilla paikkakunnilla, kuten Antrean Kavantsaaren kartanossa sekä uudelleen Jokioisten ja Kartanonkylän kartanoissa. Tunnetuin lakko nähtiin Vesilahdella Laukon kartanossa. Se johti talven ja kevään 1907 kuuluisiin torpparihäätöihin, jolloin parooni Herman Standertskjöld-Nordenstam hääti aluksi tammikuussa 20 perhettä kodeistaan. Eduskuntavaalien jälkeen huhti–toukokuussa Laukosta ja Tottijärveltä häädettiin vielä 76 perhettä, joista osa oli luvatta kotiinsa palanneita.


title: Torpparilakot

text: Torpparilakot loppuivat pääosin, kun vastavalittu eduskunta hyväksyi syksyllä 1908 uuden maanvuokralain, jonka keisari Nikolai II vahvisti maaliskuussa 1909. Sen merkittävimmät uuditukset olivat, että vuokrasopimukset piti jatkossa tehdä vähintään 50 vuodeksi ja vuokranmaksu puolestaan oli määrättävä rahassa. Se oli tosin mahdollista suorittaa entiseen tapaan myös päivätyönä, mutta silloin työlle oli määriteltävä kullakin paikkakunnalla käypä hinta. Myös verotyöpäivät jaettiin ympäri vuoden niin, etteivät ne enää osuneet pelkästään kaikkein kiireellismpiin aikoihin ja näin torpparille jäi aikaa hoitaa myös omia viljelyksiään.


title: Torpparilakot

text: Tämän jälkeen Suomen maaseudulla nähtiin laaja lakkoliike vielä kesällä 1917, jolloin maataloustyöläiset vaativat muiden työläisten tavoin kahdeksan tunnin työaikaa. Torpparien asema parani lopullisesti vasta Suomen itsenäistymisen jälkeen tehdyn torpparivapautuksen myötä.


title: FNaF World

text: FNaF World on Scott Cawthonin kehittämä indie-toimintaroolipeli, joka julkaistiin 21. tammikuuta 2016 Steam-palvelussa. Se on Five Nights at Freddy’s pelisarjan spin-off.


title: FNaF World

text: Peli oli alun perin tarkoitus julkaista vasta helmikuussa, ja se saikin kritiikkiä keskeneräisyydestä ja ominaisuuksien puutteesta, minkä myös Cawthon myönsi pahoitellen. Tämän vuoksi Cawthon poisti "FNaF Worldin" Steamistä, mutta paransi sitä ja siirsi sen täysin ilmaiseksi ladattavaksi GameJolt-sivustolle.


title: FNaF World

text: The Escapist kutsui peliä arvostelussaan keskeneräiseksi ”retroparodiaksi” japanilaistyylisistä roolipeleistä.


title: Helsinki MopoGP

text: Helsinki MopoGP on Helsingin Moottoripyöräilijäkerho -HMPK ry:n järjestämä mopoendurancekilpailu. Kilpailu on järjestetty vuosittain vuodesta 2005 lähtien elokuun lopussa. Kilpailu on endurance -tyyppinen 6 tunnin ajo johon osallistutaan 3-4 hengen joukkueella ja kilpavälineenä ovat viritetyt mopot. Kilpailu järjestetään Helsingissä Tattarisuon FK radalla.


title: Helsinki MopoGP

text: Kilpailu on Suomen Moottoriliiton alainen ja vuonna 2015 se oli Mopoendurance SM sarjan neljäs ja viimeinen osakilpailu.


title: Helsinki MopoGP

text: Kilpailussa on kaksi eri luokkaa, Proto ja Sport. Molemmat luokat kilpailevat yhtäaikaisesti mutta niiden sijoitukset lasketaan erikseen. Proto luokassa joukkueilla on enemmän vapauksia mopon muutoksille kuin Sport luokassa.


title: Helsinki MopoGP

text: Ennen varsinaista kilpailua ajetaan kahden tunnin ajan vapaata harjoitusta, joka toimii myös kilpailun aika-ajoina. Harjoitusten aikana kuljettajat saavat ajaa kilparadalla ja pysähtyä välillä varikolle. Aika-ajon jälkeen on tunnin tauko ennen varsinaista kilpailua.


title: Helsinki MopoGP

text: Kilpailu käynnistyy Le Mans -tyylisellä startilla, jossa mopot ovat radan ensimmäisen mutkan sisäkaarteen puoleisella reunalla aika-ajon määräämässä järjestyksessä ja kuljettajat radan vastakkaisella reunalla. Kilpailun käynnistyttyä kuljettajat juoksevat mopoille ja lähtevät liikkeelle. Kilpatiimin jäsenistä yksi saa pidellä mopoa pystyssä ja avustaa liikkeellelähdössä. Kilpailun kokonaisaika on 6 tuntia, jona aikana kilpailijat pyrkivät ajamaan mahdollisimman paljon kierroksia 1090 metrin mittaisella radalla. Jokaisen joukkueen kuljettajan on vuorollaan ajettava kilpailussa. Varikkokäyntien määrää ei ole rajoitettu, mutta varikkokäynnit luonnollisesti vievät ajoaikaa joten joukkueet pyrkivät minimoimaan varikkokäyntien määrää. Nopein kierrosaika radalla on Borehami Factoryn ajama 1:00.846.


title: HMS Terrible (1785)

text: HMS Terrible oli Britannian Kuninkaallisen laivaston vuonna 1785 vesillelaskettu Culloden-luokan 74-tykkinen kolmannen luokan linjalaiva.


title: HMS Terrible (1785)

text: Alus tilattiin 13. joulukuuta 1781 Wellsiltä Rotherhithestä. Sen köli laskettiin 7. tammikuuta 1783 ja alus laskettiin vesille 28. maaliskuuta 1785.


title: HMS Terrible (1785)

text: Alus siirrettiin vastaanotto alukseksi 1823 ja se romutettiin vuonna 1836.


title: Sohvasurffaajat

text: Sohvasurffaajat on dokumentaarinen matkaohjelma, jossa Lotta Kaihua ja Pia Asikainen kiertävät Mustanmeren ympäri sohvasurffaten.


title: Sohvasurffaajat

text: Ensimmäinen tuotantokausi alkoi Yle TV2-kanavalla 23. tammikuuta 2012.


title: Sohvasurffaajat

text: Toinen tuotantokausi alkoi 24. kesäkuuta 2013.


title: HMS Victorious (1785)

text: HMS Victorious oli Britannian Kuninkaallisen laivaston vuonna 1785 vesillelaskettu Culloden-luokan 74-tykkinen kolmannen luokan linjalaiva.


title: HMS Victorious (1785)

text: Alus tilattiin 28. joulukuuta 1781 Perryltä Blackwallista. Sen köli laskettiin marraskuussa 1782 ja alus laskettiin vesille 27. huhtikuuta 1785.


title: HMS Victorious (1785)

text: Huhtikuussa 1795 alus ajoi karille Pohjanmerellä Suffolkin rannikolla Shipwash Sandissa, jolloin sen mastot katkesivat. Huhtikuussa 1796 alus valtasi ranskalaisen kaapparin "Hasardin", joka oli entinen brittiläinen luotsilaiva "Cartier". "Victorious" osallistui taisteluun 8. syyskuuta.


title: HMS Victorious (1785)

text: Alus romutettiin vuonna 1803.


title: David von Krafft

text: David von Krafft (1655–1724) oli ruotsalainen taidemaalari. Nuorena hän asui Hampurissa, mutta vuonna 1675 hän muutti Ruotsiin, missä hänen enonsa David Klöker Ehrenstrahl opetti häntä. Itse von Kraft opetti piirustusta kuningatar Hedvig Eleonooralle, jonka tehtävänannosta hän maalasi muotokuvia ja kopioi tunnettuja taideteoksia hoveissa eri puolilla Eurooppaa. Vuonna 1697 von Krafft nimitettiin hovimaalariksi, ja vuonna 1719 hänet aateloitiin. Hän maalasi enimmäkseen intiimimmin ja vähemmän juhlallisesti kuin Ehrenstrahl, jonka kuoleman jälkeen von Krafft sai entistä merkittävämmän aseman Ruotsin muotokuvamaalauksessa. Hän maalasi muotokuvia erityisesti Kaarle XII:sta sekä tämän omaisista ja sotapäälliköistä. Henkilökuvauksissa varsinkin naisten kohdalla von Krafftin taiteelle on tyypillistä tietty aristokraattinen rauhallisuus ja hienostuneisuus. Von Krafftin maalaamat muotokuvat tuovat ilmi uusia ihanteita. Muotokuvien lisäksi von Krafft maalasi ainakin eläin- ja metsästysaiheisia töitä. Hänen teoksiaan on ollut myös Sinebrychoffin kokoelmissa, esim. Kaarle XII:n muotokuva.


title: David Klöker Ehrenstrahl

text: David Klöker (tai Klöcker), aateloituna Ehrenstrahl, (27. huhtikuuta 1628 – 27. lokakuuta 1698) oli saksalaissyntyinen, Ruotsissa vaikuttanut taidemaalari.


title: David Klöker Ehrenstrahl

text: Ehrenstrahl syntyi Hampurissa räätälin perheeseen. Eläin- ja maisemamaalari Jurian Jakobsz opetti häntä Amsterdamissa. Vuonna 1651 tai 1652 Ehrenstrahl muutti Ruotsiin, jossa hän oli kuningatar Maria Eleonooran palveluksessa. Noihin aikoihin Ehrenstrahl teki muun muassa maalauksen, jossa on kreivi K. G. Wrangel ratsunsa selässä. Siitä ja muistakin Ehrenstrahlin tekemistä muotokuvista ilmentyy Ehrenstrahlille ominainen rehellinen luonteenkuvaaminen. Jo 1650-luvun aikana Ehrenstrahl lähti Ruotsista moneksi vuodeksi opintomatkalle. Hän palasi Ruotsiin vuonna 1661, ja kuningatar Hedvig Eleonoora nimitti hänet hovimaalariksi. Yhdeksän vuoden päästä Ehrenstrahl pääsi hovi-intendentiksi.


title: David Klöker Ehrenstrahl

text: Ehrenstrahlin dekoratiivinen tyyli ilmentyy muun muassa maalauksissa, jotka hän maalasi leskikuningattaren makuuhuoneeseen ja niin sanottuun Ehrenstrahlin salonkiin. Aika mahtavia ovat myös muun muassa maalaukset, jotka hän maalasi 1600-luvun viimeisinä vuosina Linnankirkkoon ja jotka sen palon jälkeen vietiin Suurkirkkoon.


title: Henning Christiansen

text: Henning Christiansen (28. toukokuuta 1932 Kööpenhamina – 10. joulukuuta 2008) oli tanskalainen säveltäjä ja kuvataiteilija. Fluxus-taiteilijaryhmän aktiivisena jäsenenä hän työskenteli yhdessä muun muassa Joseph Beuysin, Nam June Paikin, Bazon Brockin ja Wolf Vostellin sekä vaimonsa Ursula Reuter Christiansenin kanssa. Christiansenin tavoitteena oli nimenomaan työskennellä yhteistyössä muiden taiteilijoiden kanssa ja ylittää näin taiteiden välisiä raja-aitoja.


title: Henning Christiansen

text: Henning Christiansen toimi Hampurin taideakatemian (Hochschule für Bildende Künste - HfBK) professorina. Hän asui lähes 40 vuotta Tanskan Mønin saarella. Vähän ennen kuolemaansa hän järjesti takautuvan näyttelyn tuotannostaan Kööpenhaminassa ja osallistui Wundergrund-musiikkifestivaaleille.


title: Henning Christiansen

text: Elokuussa 1995 20.8. Henning Christiansen ja Bjorn Norgaard esittivät Porin taidemuseon edustalla Kokemäenjoessa kelluvalla lautalla "Manresa Sisu Power" -nimisen performanssin. Se pohjautui heidän Joseph Beuysin kanssa Düsseldorfissa vuonna 1966 toteuttamaan "Manresa"-aktioon. Tapahtuma liittyi Porin taidemuseossa esillä olleeseen Imants Tillersin näyttelyyn.


title: Vattimeren kansallispuistot

text: Vattimeren kansallispuistot ovat Vattimeren Tanskan, Saksan ja Alankomaiden alueella sijaitseva yhteisnimike kansallispuistoille, jotka liitettiin vuonna 2009 Unescon maailmanperintöluetteloon.


title: Vattimeren kansallispuistot

text: Puisto koostuu useista suojelualueista. Sen Tanskan-puoleinen osa on nimeltään Vattimeren kansallispuisto (), Saksan osa koostuu Schleswig-Holsteinin, joka on Keski-Euroopan suurin kansallispuisto, Hampurin ja Ala-Saksin Vattimeren kansallispuistoista. Alankomaiden puoleinen suojelualue sisältää Lauwersmeerin, Schiermonnikoogin ja Texelin dyynien kansallispuistot..


title: Vattimeren kansallispuistot

text: Voimakas vuorovesi hallitsee laajaa ranta-aluetta, joka jää nousuveden aikana meriveden alle ja nousee esille laskuveden aikana. Se koostuu dyyneistä, hiekkarannoista ja suolaniityistä. Näkemisen arvoisia ovat myös pienet patoamattomat saaret, jotka joutuvat nousuveden alle vain kevättulvan ja myrskyjen aikana.


title: Vattimeren kansallispuistot

text: Puiston pohjoinen opastuskeskus Vadehavscentret on Tanskan Ribessä.


title: Ulla Henningsen

text: Ulla Henningsen (s. 7. maaliskuuta 1951 Kalundborg) on tanskalainen näyttelijä ja laulaja. Hänen tunnetuimpiin rooleihinsa kuuluu Iben Skjold Hansenin rooli televisiosarjassa "Matador".


title: Ulla Henningsen

text: Henningsen on asessori Carl Henning Henningsenin ja kirjakauppias Anna Lise Christiansenin tytär. Hän opiskeli Århusin teatterin oppilaskoulussa 1970–1972 ja oli kiinnitettynä teatteriin vuoteen 1977 saakka kunnes siirtyi Det Danske Teateriin. Hänet on nähty usein myös Kööpenhaminan Betty Nansen -teatterissa. Hän on vieraillut myös Det Kongelige Teaterissa.


title: Ulla Henningsen

text: Henningsen sai 1970-luvun lopulta asti rooleja elokuvissa kuten "Talvilapset" (Vinterbørn, 1978), "Rend mig i traditionerne" (1979), "Undskyld vi er her" (1980) ja "Har du set Alice?" (1981). Rooli "Matadorissa" 1978–1982 asianajan tyttärenä muodostui hänen läpimurrokseen. Hänen myöhempiä elokuvaroolejaan ovat olleet "Jeg elsker dig" (pääosa, 1987), "Hip hip hurraa" (pääosa, 1987) ja "Negerkys og labre farver" (1987), "Emman tarina" (Skyggen af Emma, 1988), "17 kerrosta ylöspäin" (17 op – Sallys Bizniz, 1989) ja "Carmen ja pikkuveli" (Carmen & Babyface, 1995).


title: Ulla Henningsen

text: Henningsen tunnetaan myös jazzlaulajana. Vuonna 1992 hän julkaisi albumin "Kald mig Liva", joka sisälsi tulkintoja Liva Weelin lauluista. Hänen muita albumejaan ovat "The Man I Love" (1996) ja "Skønne Spildte Dage" (2007).


title: HMS Victorious (1808)

text: HMS Victorious oli Kuninkaallisen laivaston vuonna 1808 vesillelaskettu Swiftsure-luokan 74-tykkinen kolmannen luokan linjalaiva.


title: HMS Victorious (1808)

text: Alus tilattiin 21. joulukuuta 1803 Adamsilta Bucklers Hardista. Sen köli laskettiin helmikuussa 1805 ja alus laskettiin vesille 20. lokakuuta 1808.


title: HMS Victorious (1808)

text: Alus myytiin 1862.


title: Jan Lundell (kemisti)

text: Jan Lundell (s. 1966) on suomalainen kemisti ja professori. Hän on toiminut Jyväskylän yliopiston kemian professorina vuodesta 2009. Hänet tunnetaan kemian opettajankoulutuksen ja opetuksen kehittäjänä.


title: Jan Lundell (kemisti)

text: Jan Lundell valmistui filosofian maisteriksi 1993. Tohtoriksi hän väitteli Helsingin yliopistossa 1995 fysikaalisen kemian alalta. Valmistumisen jälkeen hän on työskennellyt Helsingin ja Jyväskylän yliopistoissa erilaisissa opetustehtävissä ja tutkijana. Hänet nimitettiin 1998 Helsingin yliopiston fysikaalisen kemian dosentiksi. Hän toimi 1998–2001 Suomen Akatemian tutkijatohtorina ja sen jälkeen 2001–2002 akatemiatutkijana. Vuonna 2002 Lundell oli mukana perustamassa eChemicumia eli Helsingin yliopiston kemian laitoksen tieto- ja viestintätekniikan keskusta Helsingin Kumpulaan.


title: Jan Lundell (kemisti)

text: Lundellin ura Suomen Akatemian tutkijana jatkui 2004–2009, kun hän toimi akatemiatutkijana projektissa nimeltä "Heikot vuorovaikutukset luonnontieteissä". Heikkoja vuorovaikutuksia tutkivaa kemian osa-aluetta kutsutaan supramolekulaariseksi kemiaksi.


title: Jan Lundell (kemisti)

text: Kemistinä Lundell on keskittynyt etupäässä fysikaalisen kemian tutkimukseen. Lundell on erikoistunut kemian tutkimuksessa varsinkin menetelmien kehittämiseen. Hän on pyrkinyt aktiivisesti lisäämään tietotekniikan käyttöä kemian tutkimuksessa. Tietokonetta voidaan hyödyntää esimerkiksi laskennallisen kemian sovelluksissa. Lundell on edistänyt mm. molekyylien välisten voimien tietokoneavusteista laskennallista tutkimusta. Hän on soveltanut tietoteknisiä menetelmiä myös, jotta kiinteässä tilassa tapahtuvien kemiallisten reaktioiden molekyylitasoa pystyttäisiin ymmärtämään paremmin. Kemian opetuksessa Lundell on soveltanut tietotekniikkaa molekyylimallinnuksessa.


title: Jan Lundell (kemisti)

text: Lundell on aktiivisesti tuonut tietotekniikkaa mukaan kemianopetukseen ja kemian opettajienkoulutukseen. Hän toimi vuosina 2004–2006 Helsingin yliopiston koordinoiman virtuaaliopetushankkeen "Kemian tietoverkot" vastuuhenkilönä.


title: Jan Lundell (kemisti)

text: Lundell on jatkanut opetuksen kehittämistä siirryttyään Jyväskylän yliopistoon. Kemian laitoksella on hänen johdollaan kehitetty v. 2011 toimintamalli, jolla pyritään edistämään opiskelijoiden jaksamista.


title: Jan Lundell (kemisti)

text: Vuoteen 2007 mennessä Lundell oli julkaissut yli 90 tieteellistä artikkelia kansainvälisissä tiedejulkaisuissa.


title: Jan Lundell (kemisti)

text:
Lundell on toiminut tutkijana Jerusalemin heprealaisessa yliopistossa. Hän on myös aloittanut kansainvälisen tutkimusyhteistyön puolalaisen Wroclawin yliopiston kanssa.
Keväällä 2007 Lundell koulutti Bogazicin yliopistossa, Istanbulissa turkkilaisia kemianopettajaopiskelijoita ja -kouluttajia. Hankkeessa sovellettiin Helsingin yliopiston virtuaaliopetushankkeen tuloksia.


title: Jan Lundell (kemisti)

text: Jan Lundell nimitettiin 2008 määräaikaiseksi professoriksi Jyväskylän yliopistoon. Vuoden 2009 alussa hänet nimitettiin vakinaiseksi professoriksi. Professorina hän vastaa kemian opettajien koulutuksesta ja sen kehittämisestä. Virkaanastujaisluennossaan huhtikuussa 2009 hän käsitteli tutkimuslähtöistä kemian opetusta.


title: Jan Lundell (kemisti)

text: Professori Lundell on toiminut professorintoimensa ohella Jyväskylän yliopiston kemian laitoksen johtajana vuodesta 2010. Hänet valittiin laitoksen johtajaksi toiselle kaudelle 2014–2017.


title: Jan Lundell (kemisti)

text: Lundell sai 2007 Suomen Akatemian Akatemiapalkinnon tunnustuksena Suomessa tekemästään työstä tietotekniikan käytön lisäämiseksi kemian tutkimuksessa ja opetuksessa sekä kemian opettajien koulutuksessa. Yksi palkinnon myöntämisen perusteista oli hänen aktiivinen panoksensa kemian – ja laajemminkin tieteen popularisoinnissa.


title: Jan Lundell (kemisti)

text: Professori Lundell on pyrkinyt selventämään kemian ilmiöitä ja tekemään kemiaa tieteenä tunnetuksi laajemmalle yleisölle. Hän on aktiivisesti ottanut osaa julkiseen keskusteluun ja antanut lukuisia haastatteluita. Hän myös kirjoittaa tieteen ajankohtaisista aiheista mm. tiedeblogissa.


title: Jan Lundell (kemisti)

text: Lundell kommentoi helmikuussa 2015 oluen hivenainepitoisuuksista ja niiden vaikutuksista kehon palautumiseen käsitelleestä pro gradu-tutkielmasta noussutta kohua. Hänen mukaansa opinnäyte täytti tieteellisen tutkielman vaatimukset.


title: Pétur Guðmundsson (kuulantyöntäjä)

text: Pétur Guðmundsson (s. 9. maaliskuuta 1962) on islantilainen kuulantyöntäjä, sisäratojen EM-mitalisti. Hän edusti aktiiviurallaan selfosslaista HSK-seuraa. Hän on pituudeltaan 193 cm.


title: Pétur Guðmundsson (kuulantyöntäjä)

text: Pétur karsiutui loppukilpailusta Soulin olympialaisissa 1988. Hän sijoittui sisäratojen MM-kilpailuissa 11:nneksi Budapestissa 1989 ja neljänneksi Sevillassa 1991, mutta karsiutui loppukilpailusta Tokion MM-kisoissa 1991. Hän sijoittui viidenneksi Genovan EM-hallikilpailuissa 1992. Hän karsiutui loppukilpailusta Barcelonan olympialaisissa 1992 ja Stuttgartin MM-kilpailuissa 1993.


title: Pétur Guðmundsson (kuulantyöntäjä)

text: Pétur saavutti pronssia sisäratojen EM-kilpailuissa Pariisissa 1994 tuloksella 20,04. Helsingin EM-kilpailuissa hän oli samana vuonna seitsemäs. Barcelonan MM-hallikilpailuissa 1995 hän sijoittui kuudenneksi.


title: Pétur Guðmundsson (kuulantyöntäjä)

text: Pétur Guðmundsson työnsi ennätyksensä 21,26 Mosfellsbaerissa 10. marraskuuta 1990. Sisäradoilla hän työnsi parhaimmillaan 20,66 Reykjavikissa 3. marraskuuta 1990.


title: Argentiinan ePrix 2016

text: Argentiinan ePrix 2016 eli 2016 Buenos Aires ePrix oli Formula E -sarjan kauden 2015–2016 neljäs kilpailu. Kilpailu ajettiin 6. helmikuuta Puerto Maderon katuradalla Argentiinan Buenos Airesissa.


title: Richard Gadze

text: Richard Gadze (s. 23. elokuuta 1994 Accra, Ghana) on ghanalainen jalkapalloilija, joka edustaa Intian Superliigassa pelaavaa Delhi Dynamosia. Hän on pelipaikaltaan hyökkääjä.


title: Richard Gadze

text: Gadze aloitti uransa kotimaansa Ebusua Dwarfsissa, jota hän edusti kolme kautta 2012–2015. Kaudeksi 2015 Gadze siirtyi Intian Superliigan Delhi Dynamos FC:hen, jossa hän pelasi neljätoista sarjaottelua tehden niissä neljä maalia. Gadze oli joukkueensa paras maalintekijä yhdessä Robin Singhin kanssa. Intiassa Gadzen valmentajana toimi brasilialainen jalkapallolegenda Roberto Carlos. Tammikuussa 2016 Gadze siirtyi Veikkausliigan Helsingin Jalkapalloklubiiin lokakuun 2016 loppuun ulottuvalla sopimuksella. Sopimuksen loputtua Gadze siirtyi takaisin Delhiin.


title: Richard Gadze

text: Gadze pelasi ensimmäisen ottelunsa Ghanan maajoukkueessa elokuussa 2013 Libyaa vastaan.


title: M-Klooritolueeni

text: m-Klooritolueeni eli 3-klooritolueeni (CHCl) on tolueeniin kloorattuihin johdannaisiin kuuluva orgaaninen yhdiste. Yhdistettä voidaan käyttää liuottimena sekä valmistettaessa muita orgaanisia kemikaaleja kuten väriaineita. m-Klooritolueeni on o- ja p-klooritolueenien isomeeri.


title: M-Klooritolueeni

text: Huoneenlämpötilassa m-klooritolueeni on väritöntä nestettä. Yhdiste on veteen liukenematonta, mutta liukenee useisiin orgaanisiin liuottimiin kuten etanoliin, dietyylieetteriin, kloroformiin, tetrakloorimetaaniin ja bentseeniin.


title: M-Klooritolueeni

text: m-Klooritolueenia muodostuu tolueenin kloorauksessa vain hyvin vähän, joten sitä valmistetaan muilla tavoin, kuten muun muassa m-toluidiinin diatsoniumsuolan ja kupari(I)kloridin välisellä Sandmeyer-reaktiolla, isomeroimalla o-klooritolueenia 200 –400 °C:n lämpötilassa ja 2000 – 4000 kPa:n paineessa zeoliittien toimiessa katalyytteinä tai m-kresolin ja fenyylifosforipentakloridin välisellä reaktiolla.


title: M-Klooritolueeni

text: m-Klooritolueenia voidaan käyttää yhdessä muiden klooritolueeni-isomeerien kanssa liuottimena. Yhdisteestä valmistetaan myös väriaineita ja muita orgaanisia yhdisteitä kuten m-klooribentsoehappoa ja 5-kloori-2-nitrobentsoehappoa.


title: Nicholas Jensen

text: Nicholas B. Jensen (s. 8. huhtikuuta 1989 Kööpenhamina, Tanska) on tanskalainen jääkiekkoilija, joka edustaa kotimaansa pääsarjassa Metal Ligaenissa pelaavaa Esbjerg Energya. Jensen pystyy pelaamaan sekä puolustajana että hyökkääjänä.


title: Nicholas Jensen

text: Kööpenhaminassa, Tanskassa syntynyt Jensen pelasi juniori-ikäisenä Ruotsissa, jossa hän edusti kaudella 2005-2006 Rögle BK:n alle 18-vuotiaiden sekä alle 20-vuotiaiden joukkueita. Hän pelasi Superelitissä Röglen paidassa 35 ottelua, joissa teki kaksi maalia ja sai kaksi syöttöpistettä. Lisäksi hänelle kertyi 56 rangaistusminuuttia.


title: Nicholas Jensen

text: Kaudeksi 2006-2007 Jensen siirtyi toiseen ruotsalaisseuraan Linköpings HC:hen, jossa pelasi myös suurimman osan kaudesta Superelitissä, mutta edusti myös alle 18-vuotiaiden joukkuetta kuudessa ottelussa. Alle 20-vuotiaita hän edusti 35 pelissä, joissa teki neljä maalia ja kolme syöttöpistettä. Lisäksi hän pelasi pudotuspeleissä viisi ottelua ilman tehopisteitä. Jensen jatkoi Linköpingsissä vielä seuraavalla kaudella pelaten 41 ottelua ja tehden niissä 12 maalia sekä yhteensä 22 tehopistettä. Lisäksi hän pelasi jälleen viisi puoduspeliottelua, joissa teki kolme tehopistettä.


title: Nicholas Jensen

text: Kauden 2007-2008 jälkeen Jensen jätti Linköpingsin ja Ruotsin taakseen siirtyessään Yhdysvalloissa pelattavaan junioriliiga North American Hockey Leagueen Bismarck Bobcatsin joukkueeseen. Hän pelasi Bobcatsissa kaksi kautta tehden 92 pelaamassaan ottelussa 24 maalia ja yhteensä 73 tehopistettä. Jensen pääsi myös pelaamaan pudotuspelejä 23 ottelun verran. Bobcatsista hän siirtyi kauden 2009-2010 jälkeen neljäksi vuodeksi pelaamaan Plattsburghiin yliopistosarja NCAA:n kolmanteen divisioonaan. Hän pelasi Plattsburghissa 95 ottelua. Niissä syntyi 26 maalia sekä 42 syöttöpistettä eli yhteensä 68 tehopistettä.


title: Nicholas Jensen

text: Neljän yliopistossa pelatun amatöörivuoden jälkeen Jensen palasi Eurooppaan kotimaahansa, jossa siirtyi pääsarjajoukkue Aalborg Piratesiin. Ensimmäisellä ammattilaiskaudellaan Jensen pelasi Piratesissa 36 ottelua, joissa teki neljä maalia ja 16 tehopistettä. Rangaistusminuutteja hänelle kertyi 73. Lisäksi hän pääsi pelaamaan joukkueen kanssa viidessä pudotuspeliottelussa, joissa sai tilastoihinsa yhden syöttöpisteen. Kauden päätteeksi hän edusti Tanskan maajoukkuetta maailmanmestaruuskilpailuissa.


title: Nicholas Jensen

text: Seuraavaksi kaudeksi Jensen vaihtoi joukkuetta siirtyessään edustamaan Esbjerg Energyä.


title: Nicholas Jensen

text: Jensen edusti Tanskan alle 18-vuotiaiden maajoukkuetta vuosina 2006 ja 2007, jolloin se pelasi alle 18-vuotiaiden maailmanmestaruuskilpailujen 1. divisioonassa. Vuoden 2007 turnauksessa Tanska nousi seuraavaksi vuodeksi takaisin pääsarjaan. Jensen pelasi turnauksissa yhteensä kymmenen ottelua, joissa teki viisi maalia sekä kolme syöttöpistettä ja keräsi 20 rangaistusminuuttia.


title: Nicholas Jensen

text: Pelattuaan kahtena edellisvuotena alle 18-vuotiaissa, Jensen edusti vuonna 2008 Tanskan alle 20-vuotiaiden maajoukkuetta maailmanmestaruuskilpailuissa. Hän pelasi neljä ottelua ilman tehopisteitä ja istui kaksi kahden minuutin rangaistusta. Tanska tippui kisojuen päätteeksi seuraavan vuoden maailmanmestaruuskilpailujen 1. divisioonaan. Jensen edusti Tanskaa myös 1. divisioonassa seuraavana vuonna, jolloin teki joukkueen paidassa pelaamissaan viidessä ottelussa kaksi syöttöpistettä sekä istui jäähyllä yhteensä 16 rangaistusminuutin ajan.


title: Nicholas Jensen

text: Jensen edusti Tanskan maajoukkuetta vuonna 2015 pelatuissa maailmanmestaruuskilpailuissa. Hän teki turnauksessa pelaamissaan neljässä ottelussa yhden maalin sekä istui yhden kahden minuutin rangaistuksen.


title: Eetu Lahti

text: Eetu Lahti (s. 16. kesäkuuta 1988 Jyväskylä) on suomalainen telinevoimistelija, joka edustaa Jyväskylän Voimistelijat -79 -seuraa. Hänen vahvin telineensä on permanto, jolla hän on Suomenmestari (2016). Lahti on elektroniikkainsinööri.


title: Eetu Lahti

text: Lahti aloitti voimistelun 4-vuotiaana Jyväskylän Voimistelijoiden Tarzan-kerhossa. Hän on noussut SM-mitaleille sekä edustanut Suomen maajoukkuetta arvokilpailuissa sekä maailmancupin kilpailuissa.


title: Eetu Lahti

text: Lahden valmentajana toimii Mika Holopainen, joka on valmentanut muun muassa Jani Tanskasta ja Sakari Vekkiä.


title: Eetu Lahti

text: Lahti teki miesten sarjassa arvokisadebyytin Milanon EM-kilpailuissa vuonna 2009. Hän saavutti kilpailuissa joukkueen parhaat pisteet permannolta.


title: Eetu Lahti

text: Lahti edusti Jyväskylän Ammattikorkeakoulua Venäjän Kazanissa käydyissä Universiadeissa vuonna 2013, jossa hän oli joukkueensa paras suorittaja permannolla. Maailmancup-kilpailuissa hän on parhaimmillaan saavuttanut 7. sijan hypyssä Mariborissa käydyssä osakilpailussa vuonna 2010.


title: Sea Harrierin pakkolasku Alraigolle

text: Sea Harrierin pakkolasku "Alraigolle" tapahtui 6. toukokuuta 1983, kun Britannian kuninkaallisen laivaston Sea Harrier -VTOL-hävittäjä laskeutui espanjalaisen konttilaivan konttipinon päälle Atlantilla. Hävittäjä osallistui Naton sotaharjoitukseen, mutta epäonnistui palaamaan sen kanssa harjoitelleen opettajakoneen luokse. Hävittäjän lentäjä yritti tämän jälkeen palata inertiasuunnistusjärjestelmän turvin lentotukialukselle, jolta oli noussut ilmaan. Inertiasuunnistusjärjestelmä oli vioittunut, ja lentäjä laskeutui polttoaineen vähetessä lähellä purjehtineelle konttialukselle. Laskeutumisessa ei tullut henkilövahinkoja tai merkittäviä materiaalivahinkoja.


title: Sea Harrierin pakkolasku Alraigolle

text: Ensimmäiseen Naton sotaharjoitukseensa osallistunut luutnantti Ian ”Soapy” Watson lähti harjoituslennolle Sea Harrier -koneella HMS "Illustrioukselta" lähellä Portugalin rannikkoa. Watsonin koneen lisäksi harjoituslennolle lähti toinen opettajakone, jonka johdolla Watsonin oli tarkoitus löytää ”sotaoloissa” operoiva ranskalainen lentotukialus, joka operoi radiohiljaisuudessa ja tutka sammutettuna.


title: Sea Harrierin pakkolasku Alraigolle

text: Etsinnän jälkeen Watson palasi opettajakoneen kanssa sovittuun kohtaamispaikkaan. Opettajaa ei kuitenkaan näkynyt, ja Watson kääntyi inertiasuunnistusjärjestelmän avulla HMS "Illustriouksen" oletettuun suuntaan ja odotti sen ilmaantuvan tutkaan. Alus ei kuitenkaan tullut näkyviin, ja Watson päätti ottaa yhteyttä radiolla, jolla ei myöskään saanut vastausta. Koneen inertiasuunnistusjärjestelmä oli vioittunut, minkä seurauksena Watson ei onnistunut palaamaan lentotukialukselle, jolta oli lähtenyt.


title: Sea Harrierin pakkolasku Alraigolle

text: Watson lensi koneellaan itään läheiselle laivaväylälle Sea Harrierin polttoaineen alkaessa loppua. Hän onnistui saamaan radioyhteyden laivaan 80 kilometrin päässä ja sai tämän näköyhteyteen 19 kilometrin päässä. Watson aikoi alkuun hypätä heittoistuimella "Alraigo"-nimisen aluksen läheisyyteen, mutta päätti yrittää pystysuoraa VTOL-laskeutumista aluksen rahtikonttipinon päälle. "Alraigo" kuljetti Kanariansaarilla sijaitsevan Roque de los Muchachosin observatorion teleskoopin aluslevyä, ja konttilaivan kannella olleet rahtikontit muodostivat lentäjien koulutuksessa käytetyn harjoituslaskeutumisalustan kokoisen tasaisen pinnan.


title: Sea Harrierin pakkolasku Alraigolle

text: Watson laskeutui toisen lähestymisen päätteeksi aluksen konttipinon päälle, kun koneella oli enää polttoainetta muutamaksi minuutiksi. Laskeutumisen jälkeen hävittäjä alkoi liukua alas konttipinon päältä. Watson yritti pysäyttää liu’un vetämällä hävittäjän laskutelineet sisään. Hävittäjä jatkoi kuitenkin liukumista ja pysähtyi lopulta törmättyään kannelle pysäköityyn pakettiautoon.


title: Sea Harrierin pakkolasku Alraigolle

text: "Alraigo" saapui Santa Cruz de Tenerifen satamaan neljää päivää myöhemmin lehdistön vastaanottamana. Watson joutui kahteen kertaan erilaisten tutkintakomiteoiden haastateltavaksi.


title: Sea Harrierin pakkolasku Alraigolle

text: Sea Harrier ZA176 nostettiin laivasta Santa Cruz de Tenerifen satamassa, ja vietiin takaisin Britanniaan BP:n "British Tay" -tankkerilla. Hävittäjän todettiin olevan korjattavissa, ja se palasi huollon jälkeen palvelukseen. Kone muunnettiin vielä yhdeksän vuotta onnettomuuden jälkeen FA2-versioksi, minkä jälkeen se palveli vielä vuoden 2003 syyskuulle. ZA176 on nykyisin Nottinghamshiren Newark Air Museumin kokoelmissa FA2-päivityksen jälkeisessä asussaan.


title: Sea Harrierin pakkolasku Alraigolle

text: Onnettomuuden lopulliseksi syyksi todettiin Watsonin kokemattomuus, sillä hän oli suorittanut vasta 75 prosenttia koulutuksestaan ennen Naton sotaharjoitukseen osallistumista. Watson sai nuhtelut ja hänet siirrettiin toimistotehtäviin. Myöhemmin hän lensi vielä 2 000 tuntia Sea Harriereilla ja toiset 900 tuntia F/A-18 Horneteilla ennen eroamistaan tehtävistään vuonna 1996. Rahtilaivan miehistö ja omistaja saivat 570 000 puntaa korvauksia.


title: Heikki Sysimetsä

text: Heikki Sysimetsä (17. joulukuuta 1910 Pori – 12. joulukuuta 2004 Helsinki) oli suomalainen arkkitehti. Hän oli rakennushallituksen suunnitteluosaston johtaja 1954–1972 ja pääjohtaja 1972–1975.


title: Heikki Sysimetsä

text: Sysimetsä valmistui arkkitehdiksi Teknillisestä korkeakoulusta 1940. Hänellä oli oma arkkitehtitoimisto vuodesta 1949. Hänelle myönnettiin professorin arvonimi 1981.


title: Heikki Sysimetsä

text: Heikki Sysimetsän veli oli mainosgraafikko Ilmari Sysimetsä ja veljenpoika on Ilkka Sysimetsä eli laulaja Frederik.


title: Turcat-Méry

text: Turcat-Méry oli ranskalainen, vuosina 1899 – 1929 valmistettu automerkki. Yhtiön tunnuksena oli "La voiture des connaisseurs", suomeksi "Asiantuntijoiden ajoneuvo".


title: Turcat-Méry

text: Turcat-Méry -autojen valmistus sai alkunsa, kun marseillelainen Alphonse Méry osti vuonna 1895 sekä Panhard- & Levassor että Peugeot -ajoneuvot. Hänen nuorempi veljensä Simon Méry ja lankonsa Léon Turcat, molemmat insinöörejä, käyttivät näitä ajoneuvoja omien suunnitelmiensa mukaisten autojen perustana. Heidän tekemiinsä parannuksiin kuului omaa suunnittelua ollut 2,6-litrainen, sähköisellä sytytyksellä varustettu nelisylinterinen moottori, jossa oli jäähdyttimet molemmissa päissä, viisi vaihdetta eteenpäin ja kaksi taakse.


title: Turcat-Méry

text: Vuonna 1899 Léon Turcat ja Simon Méry perustivat ajoneuvojen valmistusta varten "Société des Ateliers de Constructions d'Automobiles Turcat, Méry et Cie" -nimisen yhtiön. Yhtiö teki yhteistyötä elsassilaisen De Dietrichin teollisuussuvun edustajan, paroni Adrien de Turckheimin perustaman autotehtaan kanssa, joka valmisti De Dietrich -autoja Turcat-Méryn lisenssillä vuosina 1902 – 1905. Side De Dietrichiä seuranneen Lorraine-Dietrich -merkin kanssa pysyi vahvana aina I maailmansodan puhkeamiseen, vuonna 1914, saakka.


title: Turcat-Méry

text: Ensimmäinen maailmansota lopetti yhtiön hyvässä vedossa olleen liiketoiminnan. Kuten monet yritykset, tehdas lopetti normaalin tuotantonsa ja siirtyi sotatarviketuotantoon. I maailmansodan päätyttyä yhtiö oli samassa tilanteessa kuin muut entiset ajoneuvovalmistajat. Sotatuotannon jäljiltä yhtiön palkkalistoilla oli paljon työvoimaa, uusien automallien kehitystä ei ollut tehty vuosiin, tuotantolinjojen ajantasaistaminen vaati runsaasti pääomaa ja inflaation takia autojen myynti oli alamaissa.


title: Turcat-Méry

text: Vuonna 1920 yhtiö oli jälleen siinä tilassa, että se pystyi esittelemään uuden mallin. Tämä oli kuitenkin vaatinut suuria velanottoja ja herrat Turcat ja Méry olivat lisäksi sijoittaneet yhtiöön kaiken henkilökohtaisen omaisuutensa. Vuonna 1921 suurimmat velkojat ottivat yhtiön haltuunsa ja siitä tuli nimeltään " Automobiles Turcat-Méry SA." Yhtiön perustajista ja aiemmista johtajista Léon Turcat'sta ja Simon Méry'sta tulee yhtiön palkkalistoilla olevia alempia johtajia ja pääomistajana ollut marseillelainen pankki nimittää yhtiön johtoon Louis Mouren -nimisen henkilön.


title: Turcat-Méry

text: Mouren muokkasi yhtiön toimintaa mm. siirtymällä omasta suunnittelusta ja tuotannosta ulkopuolisten valmistajien moottoreiden käyttöön, mutta yhtiötä ei saatu voitolliseksi ja se lopetti ajoneuvojen valmistuksen vuonna 1928. Yhtiö jatkoi varaosien, huoltopalveluiden ja varastoon jääneiden tuotteiden kauppaa vuoteen 1933 saakka.


title: Turcat-Méry

text: Vuonna 1899 valmistui yhtiön ensimmäinen auto, iskutilavuudeltaan 2600 cm³:n nelisylinterisellä moottorilla varustettu malli. Vuoden 1901 nelisylinterinen 16/20 HP -tuotantomalli, jossa käytettiin saksalaisen keksijän Robert Boschin sytytyslaitteistoa, kykeni saavuttamaan 80 km/h:n nopeuden. Vuonna 1907 markkinoille tuotiin ensimmäinen kuusisylinterinen, 10 200 cm³:n iskutilavuudella ollut malli. Ennen I maailmansotaa yhtiö toi markkinoille useita erikokoisia, nelisylinterisiä malleja, joiden iskutilavuutena oli 2600-, 3307, 4100-, 4700- tai 6300 cm³.


title: Turcat-Méry

text: Vuoden 1918 jälkeen siirryttiin pienempien moottoreiden tuotantoon. Ensimmäisenä esiteltiin ennen sotaa suunniteltu ajoneuvomalli, joka oli varustettu 2977 cm³:n nelisylinterisellä, L-kantisella sivuventtiilimoottorilla. Vuonna 1923 tarjontaa täydennettiin huippumodernilla 2848 cm³:n nelisylinterisellä OHC-kansiventtiilimoottorilla varustetulla mallilla. Tätä seurasi samankaltainen, iskutilavuudeltaan 2388 cm³ ollut versio.


title: Turcat-Méry

text: Louis Mourenin noustua yhtiön johtoon vuonna 1926, Turcat-Méry siirtyi käyttämään muiden valmistajien moottoreita. Valittavissa oli CIME:n 1200 cm³- ja S.C.A.P.:n 1614 cm³:n iskutilavuudella olleet nelisylinteriset moottorit. Vuonna 1927 valikoimaa täydennettiin CIME:n 1215 cm³:n kuusisylinterisellä sivuventtiilimoottorilla ja S.C.A.P.:n 2340 cm³:n OHV-rivikahdeksikolla varustetuilla malleilla.


title: Turcat-Méry

text: Eräs ajoneuvojen valmistuksen historian erikoisuuksista oli kolmeakselinen malli, jossa etu- ja taka-akseli olivat ohjaavat ja keskimmäinen oli vetävä. Eräs tämän omintakeisen auton hankkineista oli Egyptin kediivi. Kenties kaikkein loisteliain ja erikoisin versio valmistettiin vuonna 1908 paroni Hermann von Eckardsteinin tilauksesta. Tilaamallaan Turcat-Mérylla hän halusi lyödä laudalta kreivi Boni de Castellanen "Panhard Pullman Limousine de Voyage" -auton. Turcat-Méryn kolmeakselisen alustan päälle valmistettiin "postivaunu"-tyyppinen kori, jonka kalusteet toimitti lontoolainen "Maple & Company" . Vaunun peräosassa oli täydellisesti varustettu keittiö, jossa "chef" pystyi loihtimaan gourmet-aterioita myös auton ollessa liikkeellä.


title: Turcat-Méry

text: Turcat-Méry toimitti moottorit insinöörien Antoine Odier ja Raoul Vendôme perustamalle yhtiölle, joka valmisti "Odier-Vendôme" -kaksitasokoneita. Lentokoneita valmistettiin oheisen kuvan tekstin mukaan myös nimellä "Turcat-Méry-Rougier".


title: Turcat-Méry

text: Toukokuussa 1903 pariisilainen kilpa-ajaja Henri Rougier osallistui 45 hevosvoimaisella Turcat-Mérylla Pariisi-Madrid -autokilpailuun. Tämä dramaattiset piirteet saanut kilpailu keskeytettiin ja tulokset julistettiin sen mukaisesti, missä järjestyksessä kilpailijat saavuttivat Bordeaux'n kaupungin. Rougier oli raskaimman painoluokan yhdeksäs ja yleiskilpailun yhdestoista.


title: Turcat-Méry

text: Rougier osallistui 45 HP Turcat-Mérylla Saksassa 17. kesäkuuta 1904 ajettuun Gordon Bennett Cup -kilpailuun. Keisari Wilhelm II oli määrännyt kisan lähtöpaikaksi Taunus-vuoristossa sijaitsevan Homburgin (Bad Homburg vor der Höhe) kaupungin. Rougier käytti 564 kilometriä pitkän kilpailun suorittamiseen 6 tuntia, 46 minuuttia ja 31 sekuntia, sijoittuen kolmanneksi.


title: Turcat-Méry

text: Vuoden 1911 tammikuussa 23 autoa 11:stä eri pisteestä ympäri Eurooppaa lähti kohden Monacoa. Rougier kuului yhdeksän Pariisista 1020 km:n matkalle lähteneen auton joukkoon. Ensimmäisen Monte Carlo -rallin voittajaksi julistettiin 25 HP Turcat-Mérylla ajanut Henri Rougier.


title: Turcat-Méry

text: Vuonna 1921 Rougier saavutti Turcat-Mérylla 2. sijan Korsikalla ajetussa "Circuit de Corse" -kilpailussa, ennen kolmea muuta Turcat-Méry -kilpa-autoa.


title: Sysimetsä

text: Sysimetsä on muun muassa seuraavien suomalaisten sukunimi:


title: Thorvald Bindesbøll

text: Thorvald Bindesbøll (21. heinäkuuta 1846 Kööpenhamina – 27. elokuuta 1908 Frederiksberg) oli tanskalainen arkkitehti. Häntä pidetään maan tärkeimpiin kuuluneena arkkitehtina 1800- ja 1900-lukujen vaihteessa, minkä lisäksi hän muotoili etenkin keramiikkaesineitä ja painotuotteita. Hän on piirtänyt muun muassa Carlsberg-panimon logon, joka on säilynyt lähes alkuperäisessä muodossaan toista sataa vuotta.


title: Thorvald Bindesbøll

text: Vuonna 2006 Bindesbøllin elämäntyö valittiin yhdeksi arkkitehtuurikohteeksi Tanskan kulttuurikaanoniin. Häntä kutsutaan perusteluissa ”Tanskan Picassoksi”, joka suunnitteli astioita, kirjankansia, julisteita, logoja, huonekaluja, tekstiilejä ja taloja. Tanskan taideteollisuusmuseon kokoelmissa on yli 6 000 Bindesbøllin tekemää piirustusta.


title: Thorvald Bindesbøll

text: Thorvald Bindesbøllin isä oli arkkitehti Gottlieb Bindesbøll.


title: Thorvald Bindesbøll

text: Tanskan kuninkaallinen taideakatemia on vuodesta 1979 jakanut Thorvald Bindesbøllin mukaan nimettyä mitalia tunnustuksena saavutuksista taideteollisuuden ja teollisen muotoilun aloilla.


title: Ex-tytöille

text: Ex-tytöille on suomalaisen pop-punkyhtye Maakuntaradion esikoisalbumi, joka julkaistiin vuonna 2009. Albumista julkaistiin rajoitettu 500:n kappaleen painos vain vinyylinformaatissa.


title: Ex-tytöille

text: Kaikki kappaleet kirjoittanut Mirko Metsola.


title: Kotojärvi (Parkano)

text: Kotojärvi on Pirkanmaalla Parkanossa Koskenkylässä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Kovesjoen valuma-alueeseen. Kotojärvi on osa Kovesjoen yläosan aluetta.


title: Kotojärvi (Parkano)

text: Järven pituus on 950 metriä, leveys 850 metriä ja sen pinta-ala on 51 hehtaaria. Kovesjoki virtaa sen läpi, mutta järveen laskee myös pohjoisrannan suon suo-ojat. Kovesjoki laskee järveen pohjoisrannalla olevaan lahdelmaan ja jatkaa lähtemällä sen luusuasta, joka sijaitsee järven länsirannalla Isosaaren takaa. Järvessä on yhdeksän saarta, joista neljä on suurempia kuin muut. Suurin saari on Isosaari ja muut saaret ovat Pikkusaari ja Talassaari. Talassaari on muita saaria korkeampi ja vain Pikkusaari on asuttu. Rantaviivan pituus on 4,5 kilometriä. Rannan läheisyydessä ei ole peltomaata tai maatiloja, jotka sijaitsevat Koskenkylässä, mutta rannoille on rakennettu kymmenen vapaa-ajan asuntoa. Niille johtaa tiet Koskenkylän läpi kulkevalta kylätieltä, joka haarautuu valtatieltä 23.


title: Kotojärvi (Parkano)

text: Kovesjokea seuraa melontareitti, joka alkaa Kovesjärvestä ja päättyy Kyrösjärveen. Reitti kulkee joen mukana Kotojärven läpi.


title: Kotojärvi (Parkano)

text: Vanhassa 1800-luvulla laaditun pitäjänkartan mukaan järvi oli autio. Lähin maatila sijaitsi Kovesjoen varressa alajuoksullepäin, missä olivat "Isotalo" ja "Vähätalo".


title: Gottlieb Bindesbøll

text: Michael Gottlieb Birckner Bindesbøll (5. syyskuuta 1800 Sjælland – 14. heinäkuuta 1856 Frederiksberg) oli tanskalainen arkkitehti.


title: Gottlieb Bindesbøll

text: Bindesbøll ryhtyi aluksi myllynrakentajaksi mutta lähti sitten opiskelemaan Kööpenhaminan kuninkaalliseen taideakatemiaan ja matkusteli sitten ulkomailla 1835–1838. Hänen ensimmäinen suunnitelutehtävänsä oli museorakennus Bertel Thorvaldsenin töille, jonka parissa hän vietti vuodet 1839–1847. Erikoislaatuisen museorakennuksen sisäpihalle sijoitettiin Thorvaldsenin hautakammio.


title: Gottlieb Bindesbøll

text: Muita Bindesbøllin töitä ovat sairaalat Aarhusissa, Oringessa ja Vordingborgissa, Landbohøjskolen-oppilaitos Kööpenhaminassa, Thistedin ja Næstvedin raatihuoneet, Hobron kirkko ja Klampenborgin kylpylälaitos. Vähän ennen kuolemaansa vuonna 1856 Bindesbøllistä tuli taideakatemian professori.


title: Gottlieb Bindesbøll

text: Gottlieb Bindesbøllin poika oli arkkitehti ja muotoilija Thorvald Bindesbøll.


title: Ehkä huomenna kaikki on toisin

text: Ehkä huomenna kaikki on toisin on pop-punkyhtye Maakuntaradion toinen studioalbumi. Se julkaistiin vuonna 2010 levymerkillä Airiston punk-levyt.


title: Mathias From

text: Mathias From (s. 16. joulukuuta 1997 Frederikshavn, Tanska) on tanskalainen jääkiekkoilija, joka edustaa Ruotsin SHL-liigan Rögle BK:ta. Hän on pelipaikaltaan vasen laitahyökkääjä. From laukoo oikealta.


title: Mathias From

text: From on Frederikshavn IK:n kasvatti. Hän oli kaudella 2012–2013 seuran U17-junioreiden paras pistemies, maalintekijä ja syöttäjä tehoilla 17+16=33. From debytoi samalla kaudella miesten peleissä pelattuaan vain 15-vuotiaana yhden ottelun Tanskan toiseksi korkeimmalla sarjatasolla maan I-divisioonassa. Kaudella 2013–2014 hän sijoittui Tanskan U17-juniorisarjan pistepörssissä kolmanneksi tehoilla 27+28=55. From pelasi kauden aikana I-divisioonassa 15 ottelua.


title: Mathias From

text: Kaudeksi 2014–2015 From siirtyi Ruotsiin Rögle BK:n J18-junioreihin, joiden toiseksi paras pistemies hän oli sekä J18 Elitissä tehoilla 12+16=28 että J18 Allsvenskanissa tehoilla 6+12=18. Kauden 2015–2016 From vietti pääosin seuran J20-junioreissa, jossa hän voitti kauden päätteeksi J20 SuperElitin pronssia. From debytoi kauden aikana myös Röglen SHL-joukkueessa, jossa hän pelasi 16 runkosarjaottelua tehopistein 2+2=4. From teki SHL-debyyttinsä 4. joulukuuta 2015 HV71:tä vastaan. Hän oli vain 12 päivää vaille 18-vuotias ja hänestä tuli kaikkien aikojen toiseksi nuorin liigassa debytoinut tanskalaispelaaja. From teki ensimmäisen SHL-maalinsa 16. helmikuuta 2016 MODO Hockeyta vastaan. Hänen osumansa jäi Röglen 3–2-voittoon päättyneen ottelun ratkaisumaaliksi. Maaliskuussa 2016 From teki joukkueen kanssa kaksivuotisen jatkosopimuksen.


title: Mathias From

text: Chicago Blackhawks varasi Fromin viidennellä kierroksella 143. pelaajana . Samana vuonna hänet varasi myös Metallurg Magnitogorsk 112. pelaajana .


title: Mathias From

text: From edusti Tanskaa vain 18-vuotiaana MM-kilpailuissa vuonna 2016, mutta hän ei kuitenkaan saanut turnauksessa tililleen otteluakaan. Yhteensä From on pelannut 11 A-maaottelua tehopistein 3+3=6. Hän teki A-maajoukkuedebyyttinsä Euro Hockey Challengessa 7. huhtikuuta 2016 Aalborgissa Latviaa vastaan. From teki ottelussa myös ensimmäisen A-maajoukkuemaalinsa ylivoimalla ja keräsi myös yhden syöttöpisteen.


title: Mathias From

text: From pelasi myös alle 20-vuotiaiden MM-kilpailuissa vuosina 2016 ja 2017. Jälkimmäisessä turnauksessa häneltä jäi väliin kaksi ensimmäistä ottelua turnausta edeltäneellä leirillä tulleen nilkkavamman vuoksi. From jakoi lukemalla 0 Tanskan sisäisen tehotilaston voiton kolmen muun pelaajan kanssa. Hän pelasi myös alle 18-vuotiaiden IA-divisioonan MM-kilpailuissa vuonna 2015, jolloin From voitti kultaa ja oli nostamassa Tanskaa seuraavaksi vuodeksi A-sarjaan. Hän jakoi neljällä osumallaan koko turnauksen maalipörssin voiton kolmen muun pelaajan kanssa. From valittiin turnauksen parhaaksi hyökkääjäksi.


title: Jonas Røndbjerg

text: Jonas Røndbjerg (s. 31. maaliskuuta 1999 Runsgted, Tanska) on tanskalainen jääkiekkoilija, joka edustaa SHL-joukkue Växjö Lakers HC:tä. Hän on pelipaikaltaan oikea laitahyökkääjä. "Hockeyprospect.com" -sivuston mukaan Røndbjerg pelaa kokonaisvaltaisesti, voitta valtaosan kaksinkamppailuistaan ja pitää itsensä jatkuvasti liikkeessä.


title: Jonas Røndbjerg

text: Røndbjerg on Rungsted IK:n kasvatti. Hän voitti kauden 2013–2014 päätteeksi Tanskan U17-juniorisarjan mestaruuden. Røndbjerg pelasi kauden aikana myös Gladsaxe SF:n A-nuorissa. Kaudella 2014–2015 hän debytoi Rungsted Ishockeyn miesten joukkueessa vain 15-vuotiaana. Røndbjergin tulokaskausi Metal Ligaenissa toi 30 runkosarjaottelussa tehot 3+1=4, seitsemässä playoff-ottelussa yhden syöttöpisteen ja kolme Tanskan Cupin ottelua tehden kaksi maalia. Lisäksi hän pelasi kauden aikana miesten pelejä myös 11 ottelun verran Rungstedin kakkosjoukkueessa Tanskan I-divisioonassa. Kaudella 2015–2016 Røndbjerg teki Metal Ligaenin runkosarjassa tehot 10+4=14.


title: Jonas Røndbjerg

text: Kaudeksi 2016–2017 Røndbjerg siirtyi Ruotsin ja Växjö Lakers HC:n J20-junioreihin. Hän oli joukkueen paras syöttäjä ja toiseksi paras pistemies Ludwig Wisténin jälkeen tehoilla 9+22=31. Røndbjerg voitti kauden päätteeksi J20 SuperElitin hopeaa. Hän debytoi kauden aikana myös Lakersin SHL-joukkueessa, jossa 17-vuotias Røndbjerg sai tililleen viisi runkosarja- ja neljä Mestarien liigan ottelua ilman tehopisteitä.


title: Jonas Røndbjerg

text: NHL:n laajennusjoukkue Vegas Golden Knights varasi Røndbjergin kolmannella kierroksella 65. pelaajana kesällä . Kaudella 2017–2018 hän teki Växjö Lakersin SHL-joukkueessa 35 runkosarjaottelussa tehot 6+5=11 ja 12 CHL-ottelua tehopistein 3+1=4. Røndbjerg voitti CHL-hopeaa. Hän ei kuitenkaan saanut peliaikaa SHL:n pudotuspeleissä, mutta Røndbjerg voitti kuitenkin Ruotsin-mestaruuden. Sen sijaan Lakers lainasi hänet helmikuussa 2019 sarjatasoa alemmas HockeyAllsvenskan-joukkue IF Troja-Ljungbyyn, jossa Røndbjerg pelasi kauden loppuun. Joukkueen kausi päättyi putoamiseen HockeyEttaniin. Hän vahvisti myös Lakersin J20-junioreita pudotuspeleissä. Toukokuussa 2018 Røndbjerg teki seuran kanssa vuoden mittaisen jatkosopimuksen.


title: Jonas Røndbjerg

text: Røndbjerg pelasi alle 20-vuotiaiden MM-kilpailuissa vuosina 2016, 2017, 2018 ja 2019. Vuoden 2017 turnauksessa hänet valittiin Tšekkiä vastaan pelatun alkulohkon ottelun päätteeksi Tanskan ottelun parhaaksi pelaajaksi. Vuoden 2018 turnauksessa Røndbjerg oli joukkueensa paras pistemies ja syöttäjä tehoilla 2+5=7. Valmennus valitsi hänet Tanskan turnauksen yhdeksi kolmesta parhaasta pelaajasta. Røndbjerg valittiin myös ensimmäisen Valko-Venäjää vastaan pelatun karsintasarjan ottelun päätteeksi joukkueensa ottelun parhaaksi pelaajaksi. Vuoden 2019 turnauksessa hän toimi Tanskan kapteenina. Joukkue onnistui koko turnauksen aikana tekemään vain kolme maalia ensimmäisessä karsintasarjan ottelussa Kazakstania vastaan, jossa Røndbjerg onnistui Malte Setkovin ohella tekemään kaksi tehopistettä. Heidän lisäkseen maalinteossa onnistui Andreas Grundtvig. Valmennus valitsi Røndbjergin Tanskan turnauksen yhdeksi kolmesta parhaasta pelaajasta. Hänet valittiin myös Tšekkiä vastaan pelatun alkulohkon ottelun päätteeksi joukkueensa ottelun parhaaksi pelaajaksi. Joukkueen turnaus päättyi putoamiseen IA-divisioonaan.


title: Jonas Røndbjerg

text: Røndbjerg pelasi myös alle 18-vuotiaiden MM-kilpailuissa vuonna 2016 sekä IA-divisioonan MM-kilpailuissa vuosina 2015 ja 2017, joista ensimmäinen turnaus päättyi kultaan ja jälkimmäinen pronssiin. Vuoden 2017 turnauksessa hän ylsi Tanskan sisäisen piste-, maali- ja syöttöpörssin voittoon tehoilla 4+5=9. Røndbjerg valittiin joukkueensa turnauksen parhaaksi pelaajaksi.


title: Jonas Røndbjerg

text: Tanskan A-maajoukkueessa Røndbjerg on pelannut kuusi ottelua tehden kaksi maalia. Hän teki A-maajoukkuedebyyttinsä Euro Ice Hockey Challengessa 9. marraskuuta 2017 Itävallan Innsbruckissa Etelä-Koreaa vastaan. Røndbjerg teki ottelussa myös ensimmäisen A-maajoukkuemaalinsa, joka jäi Tanskan 7–4-voittoon päättyneen ottelun ratkaisumaaliksi.


title: Ei voi palata eiliseen

text: Ei voi palata eiliseen on pop-punkyhtye Maakuntaradion kolmas studioalbumi. Se julkaistiin vuonna 2013 levymerkillä Airiston punk-levyt. Albumi on ensimmäinen kosketinsoittaja Jamin kanssa äänitetty albumi.


title: Sähköviesti

text: Sähköviesti, vuoteen 1945 "Kodin sähkö", oli vuonna 1939 perustettu Suomen Sähkölaitosyhdistyksen asiakaslehti. Päätoimittajana oli vuodesta 1983 Krister Lönngren. Rinnakkaislehtenä ilmestyi ruotsinkielinen "Elbladet".


title: Sähköviesti

text: Lehti muuttui myöhemmin ammattijulkaisuksi Rakentajan sähköviesti ja jatkuu osittain nimellä Wirtaska. Sen julkaisijat ovat vaihdelleet, ja nykyisin sitä julkaisee Energiateollisuus ja tekee Adato.


title: Sähköviesti

text: Ainakin Kuopion Energia julkaisee Sähköviesti-nimistä verkkosivustoa ja paikallista aineistoa julkaisevaa Sähköviesti-lehden versiota.


title: Heinälampi (lampi Jyväskylässä)

text: Heinälampi on lampi Jyväskylässä Palokassa Heinälammen asuinalueen lähellä. Heinälammen kautta kulkee Karjujoki Tyyppälänjärvestä Palokkajärven Tyyppälänlahteen.


title: Myllyjärvi (Jyväskylä, Laajavuori)

text: Myllyjärvi on lampi tai pieni järvi Jyväskylän Laajavuoressa. Sen pinnankorkeus merenpinnasta on 106,5 m. Se laskee Syväojaa Tuomiojärveen. Myllyjärven rannalla on uimaranta.


title: Thomas Delaney

text: Thomas Delaney (s. 3. syyskuuta 1991 Frederiksberg, Tanska) on tanskalainen jalkapalloilija, joka edustaa Bundesliigassa pelaavaa Werder Bremeniä. Pelipaikaltaan Delaney on keskikenttäpelaaja.


title: Thomas Delaney

text: Delaney nousi FC Kööpenhaminan junioreista edustusjoukkueeseen kesällä 2009. Hän pelasi ensimmäisen ottelunsa pääsarjatasolla 9. elokuuta 2009, kun FC Kööpenhamina voitti vieraissa SønderjyskEn 1–0. Ensimmäisen maalinsa pääsarjassa Delaney teki 16. toukokuuta 2011 FC Kööpenhaminan pelatessa vieraissa 1–1-tasapelin AC Horsensia vastaan. Hän on voittanut seurassa Tanskan-mestaruuden kolmesti (2009–2010, 2010–2011 ja 2012–2013) ja Tanskan cupin kahdesti (2011–2012 ja 2014–2015).


title: Thomas Delaney

text: Delaney edusti Tanskaa kaikissa juniori-ikäluokissa alle 18-vuotiaista alle 21-vuotiaisiin. Hän oli mukana alle 19-vuotiaiden EM-kilpailuissa Ranskassa 2010, joissa pelasi kuusi ottelua ja teki maalin Tanskan hävitessä Puolalle 1–2. Delaney kuului kisajoukkueeseen myös alle 21-vuotiaiden Euroopan-mestaruuskilpailuissa Tanskassa 2011 ja Israelissa 2013. Kotikisoissa hän ei päässyt kentälle, mutta vuoden 2013 turnauksessa pelasi kuusi ottelua.


title: Thomas Delaney

text: Tanskan A-maajoukkueessa Delaney pelasi ensimmäisen ottelunsa 15. lokakuuta 2013, kun joukkue voitti Maltan 6–0 .


title: Thomas Delaney

text: FC Kööpenhamina


title: Myllylampi (Jyväskylän Keljonkangas)

text: Myllylampi on Jyväskylän Keljonkankaalla Valimontien ja Tekolammentien välillä sijaitseva tekolampi, joka muodostui 1940-luvulla, jolloin Kaijanlammesta Päijänteeseen laskevaa puroa padottiin. Myllylammen pinta-ala on noin 0,65 hehtaaria ja keskisyvyys noin 1,4 metriä.


title: Jaakko Säkö

text: Jaakko Sakari Säkö, vuoteen 1935 "Wiss", (13. marraskuuta 1924 Kaarina – 23. huhtikuuta 2012) oli suomalainen puutarhatutkija. Hän oli vuodesta 1960 Maatalouden tutkimuskeskuksen puutarhaosaston johtaja professorin arvonimellä. Hän tutki omenan- ja marjanviljelyä.


title: Anders Poulsen

text: Anders H. Poulsen (s. 18. tammikuuta 1991 Herning, Tanska) on tanskalainen jääkiekkoilija, joka edustaa Ruotsin toiseksi korkeimmalla sarjatasolla Allsvenskanissa pelaavaa IK Oskarshamnia. Hän pystyy pelaamaan hyökkääjänä sekä keskellä että laidalla.


title: Anders Poulsen

text: Myös Poulsenin veli Morten Poulsen pelaa jääkiekkoa hyökkääjänä. He pelasivat kaudella 2014–2015 yhdessä Allsvenskan -joukkue IK Oskarshamnissa.


title: Anders Poulsen

text: Maailmanmestaruuskilpailuissa Poulsen on pelannut vuosina 2014 ja 2015.


title: Anders Poulsen

text: Poulsen on Herning Blue Foxin kasvatti. Hän pelasi joukkueen A-junioreissa ensimmäisen kerran kaudella 2006–2007, jolloin puki kaksi kertaa Herningin alle 20-vuotiaiden joukkueen pelipaidan päälleen. Hän jäi näissä otteluissa ilman pisteitä. Seuraavalla kaudella Poulsen pelasi alle 20-vuotiaissa 16 ottelua ja teki niissä kaksi pistettä sekä kymmenen pistettä. Lisäksi hän pelasi Herningin alle 17-vuotiaiden joukkueessa 12 ottelua tehden 31 tehopistettä. Pudotuspeleissä hän pelasi viisi ottelua saaden tilastoihinsa kolme syöttöpistettä. Hän edusti kauden aikana myös Herningin kakkosjoukkuetta kahdeksassa ottelussa, joissa jäi pisteittä.


title: Anders Poulsen

text: Kaudeksi 2008–2009 Poulsen pelasi Herningin junioreissa seitsemän ottelua, joissa teki neljä maalia ja neljä syöttöpistettä eli yhteensä kahdeksan tehopistettä. Pudotuspeleissä hän teki kahdessa pelaamassaan ottelussa kuusi pistettä. Herningin kakkosjoukkueessa hän pelasi neljä ottelua ja teki kolme pistettä sekä viidessä pudotuspeliottelussa syötti kaksi maalia. Herningin lisäksi Poulsen pelasi kauden aikana Ruotsissa Malmö Redhawksin juniorijoukkueissa. Malmössä hän pelasi alle 18-vuotiaiden joukkueessa 17 peliä tehden 14 tehopistettä sekä alle 20-vuotiaiden joukkueessa, jossa pelasi kaksi ottelua pisteittä.


title: Anders Poulsen

text: Poulsen jatkoi kaudella 2009–2010 Herningissä, jossa pääsi pelaamaan aikuisten joukkueessa 33 ottelua, joissa hän teki kuusi maalia ja seitsemän syöttöpistettä. Lisäksi hän pelasi 12 pudotuspeliottelua, joissa sai tilastoihinsa kaksi syöttöpistettä. Herning sijoittui kauden päätteeksi sarjassa kolmanneksi. Kauden aikana Poulsen pelasi vielä yhden pudotuspeliottelun Herningin alle 20-vuotiaiden joukkueessa. Hän sai ottelussa kaksi syöttöpistettä sekä istui kaksi kahden minuutin rangaistusta.


title: Anders Poulsen

text: Kaudella 2010–2011 Poulsen pelasi 39 ottelua. Hän teki seitsemän maalia ja 15 pistettä. Pudotuspeleissä hän pelasi 14 ottelua. Niissä hän oli joukkueen kolmanneksi paras maalintekijä seitsemällä osumallaan. Herning onnistui kauden päätteeksi parantamaan edellisvuoden pronssimitalin mestaruudeksi. Poulsen sekä Herning juhlivat mestaruutta myös seuraavalla kaudella 2011–2012. Poulsen pelasi 32 ottelua, joissa teki 11 maalia ja yhteensä 18 tehopistettä. Pudotuspeliotteluita hänelle kertyi kauden päätteeksi 17, ja niissä hän iski neljä maalia.


title: Anders Poulsen

text: Kaudella 2012–2013 Poulsen teki henkilökohtaisen piste-ennätyksensä saaden tilastoihinsa 40 pelaamassaan ottelussa 15 maalia ja 24 syöttöpistettä eli yhteensä 39 tehopistettä. Hän pelasi pudotuspeleissä piste per peli -tahdilla viidessä ottelussa viisi tehopistettä. Tammikuussa 2013 Poulsen valittiin Metal Ligaenin kuukauden parhaaksi pelaajaksi.


title: Anders Poulsen

text: Seuraavaksi kaudeksi 2013–2014 Poulsen valittiin Herningin kapteeniksi. Hän pelasi 37 ottelua tehden niissä 18 maalia ja 17 syöttöpistettä eli yhteensä 35 tehopistettä sekä istui yhden kahden minuutin jäähyn. Pudotuspelien 15 pelatussa ottelussa Poulsen teki yhdeksän pistettä. Herning pääsi finaaleihin, mutta jäi hopealle hävittyä mestaruuden voittaneelle SønderjyskE Ishockeylle. Herning ja Poulsen kuitenkin voittivat Tanskan cupin.


title: Anders Poulsen

text: Edelliskautena hopeaa voittanut ja maailmanmestaruuskilpailuissa Tanskan maajoukkuetta edustanut Poulsen siirtyi kaudeksi 2014–2015 Ruotsin toiseksi korkeimmalle sarjatasolle Allsvenskaniin IK Oskarshamnin joukkueeseen, jossa myös hänen veljensä Morten Poulsen pelasi tuolloin. Hän pelasi 52 ottelua, joissa teki kaksi maali ja yhden syöttöpisteen sekä tuli valituksi edustamaan Tanskaa maailmanmestaruuskilpailuissa toisena kesänä peräkkäin.


title: Anders Poulsen

text: Poulsen pääsi ensimmäisen kerran kantamaan maajoukkueen paitaa yllään, kun hän edusti Tanskan alle 18-vuotiaiden maajoukkuetta vuonna 2009 pelatuissa 1. divisioonan maailmanmestaruuskilpailuissa, joissa hän pelasi viisi ottelua tehden niissä kolme maalia.


title: Anders Poulsen

text: Seuraavina kahtena vuotena Poulsen pelasi alle 20-vuotiaiden maailmanmestaruuskilpailuissa 1. divisioonassa, joissa pelasi kahden turnauksen aikana kymmenen ottelua. Niissä hän teki yhden maalin ja viisi syöttöpistettä.


title: Anders Poulsen

text: Aikuisten maajoukkuetta Poulsen edusti ensimmäisen kerran kauden 2012–2013 aikana, jolloin pääsi pelaamaan kahdessa maaottelussa. Vuonna 2014 hän pääsi pelaamaan ensimmäisissä maailmanmestaruuskilpailuissaan. Hän pelasi vain kahdessa ottelussa, joissa jäi pisteittä, eikä kerännyt jäähyminuutteja. Hän teki kauden 2013–2014 ensimmäiset kaksi maaliansa aikuisten maajoukkueen paidassa. Hän pelasi maailmanmestaruuskilpailuissa myös seuraavana vuonna, jolloin pelasi seitsemän ottelua sai tilastoihinsa yhden syöttöpisteen. Yhteensä Poulsen pelasi kauden 2014–2015 aikana yli 20 virallista maaottelua.


title: Salamon Levämäki

text: Salamon Levämäki (13. joulukuuta 1881 Joutsa – 10. lokakuuta 1927 Helsinki) oli Kotimaisen Työn Liiton sihteeri ja sen omistaman kustannusyhtiön toimitusjohtaja sekä Suomen liikeapulaisten liiton puheenjohtaja.


title: Salamon Levämäki

text: Levämäen vanhemmat olivat maanviljelijä Kalle Levämäki ja Amanda Svala ja puoliso vuodesta 1903 Anna Alina Kuitunen (k. 1928). Levämäki meni 16-vuotiaana töihin kauppaliikkeeseen Mikkelissä, kävi 1900-luvun alussa kauppakoulukurssin, tutustui kaupankäyntiin Ruotsissa, Saksassa ja Venäjällä ja toimi kauppamatkustajana. Helsinkiin siirryttyään hänestä tuli 1914 perustetun Kotimaisen Työn Liiton sihteeri ja Kotimaisen Työn Kustannus Oy:n toimitusjohtaja. Hän toimi myös kauppa- ja teollisuuskomissionin kirjallisen toimiston päällikkönä 1918-1919. Hän oli Suomen liikeapulaisten järjestäytymisen uranuurtaja, johdettuaan heidän liittonsa perustavaa kokousta 1909 ja toimittuaan liiton puheenjohtajana 19019-1910 sekä 1917-1923. Hän toimi myös Suomen teollisuustoimihenkilöiden liiton puheenjohtajana 1920-1921 ja osallistui toimihenkilöiden ammatillisen keskusjärjestön perustamista koskevaan aloitteeseen. Levämäki oli aktiivinen Nuorsuomalaisen Puolueen ja Kansallisen Edistyspuolueen toiminnassa, tunnettu puhuja ja ahkera kirjoittaja. Hän kuoli keuhkotautiin vain 45-vuotiaana.


title: WTC räjähtää

text: WTC räjähtää on punkyhtye Kakka-hätä 77:n toinen EP-levy. Se julkaistiin 22. maaliskuuta 2007 levymerkillä Combat Rock Industry.


title: WTC räjähtää

text: Albumi nousi Suomen virallisen singlelistan sijalle 11.


title: Suudelma (Auguste Rodin)

text: Suudelma on ranskalaisen Auguste Rodinin luoma marmoriveistos, jossa on kaksi toisiinsa kietoutunutta ihmistä suutelemassa. Se on näytteillä Musée Rodinissa Pariisissa.


title: Söderblom

text: Söderblom on muun muassa seuraavien henkilöiden sukunimi:


title: Kakkahätä tappaa

text: Kakkahätä tappaa on punkyhtye Kakka-hätä 77:n ensimmäinen EP-levy. Se julkaistiin syyskuussa 2006 levymerkillä Deaf Forever Records.


title: Kakka-hätä 77 / Kivesveto Go Go

text: Kakka-hätä 77 / Kivesveto Go Go on punkyhtyeiden Kakka-hätä 77:n ja Kivesveto Go Gon split-albumi, joka julkaistiin elokuussa 2008. Siitä julkaistiin 400:n kappaleen painos sekä 100:n kappaleen käsinnumeroitu painos vaihtoehtoisella kansikuvalla.


title: Tauno Vesala

text: Tauno Vesala (26. elokuuta 1932 Pyhäjärvi Vpl. – 15. marraskuuta 1984) oli suomalainen toimittaja ja kirjailija. Vesala työskenteli vuoteen 1972 saakka metsä- ja tietöissä sekä oli rakennusalalla toimien elementtihitsaajana, kaivinkoneenkuljettajana ja työnjohtajana. Hän toimi sittemmin kulttuurilehti Pohjoisen toimittajana ja kirjailijana ja oli myös mukana kunnallispolitiikassa. Vesala asui muun muassa Oulussa ja Oulunsalossa.


title: Knud V. Engelhardt

text: Knud Valdemar Engelhardt (11. helmikuuta 1882 Kööpenhamina – 15. huhtikuuta 1931 Frederiksberg) oli tanskalainen arkkitehti, muotoilija, typografi, kalligrafi ja graafinen suunnittelija. Hänen elämäntyönsä valittiin vuonna 2006 osaksi Tanskan kulttuurikaanonia.


title: Knud V. Engelhardt

text: Engelhardt valmistui teknillisestä koulusta, opiskeli sitten kolme lukukautta arkkitehtuuria Tanskan kuninkaallisessa taideakatemiassa vuoteen 1911 saakka, kunnes päätti vaihtaa pääainetta ja opiskella taidemaalari Joakim Skovgaardin johdolla. Näinä vuosina Engelhardtilla oli jo oma vuonna 1909 perustettu piirustuskoulu, jossa hän opintojensa ohella opetti. Skovgaardin ohella toinen Engelhardtin nuoruuden esikuva oli arkkitehti-muotoilija Thorvald Bindesbøll.


title: Knud V. Engelhardt

text: Engelhardt muotoili muun muassa liikenneopasteita ja niissä tarvittavia kirjasintyyppejä, raitiovaunuja, mainospylväitä, keramiikan polttouuneja, logoja, exlibriksiä, kirjoja ja muita painotuotteita sekä aterimia.


title: Eleusinion

text: Eleusinion () oli antiikin aikainen Demeterille omistettu temppeli ja pyhäkköalue Ateenassa Kreikassa. Se sijaitsi Agoran kaakkoislaidalla Panathenaia-juhlan tien itäpuolella ja Akropoliin pohjoisrinteellä. Temppeliä käytettiin erityisesti vuosittaisten Eleusiin mysteerien aikana.


title: Eleusinion

text: Temppeli oli rakennettu noin vuonna 490–480 eaa. ja se korvasi paikalla olleen varhaisemman, noin 550 eaa. rakennetun aidatun ulkoilmapyhäkön. Temppeli oli Demeterin ja Korēn eli Persefonen Eleusiissa sijainneen päätemppelin Telesterionin vastine Ateenassa. Siinä säilytettiin Eleusiin mysteerien pyhiä esineitä silloin kun ne olivat Ateenassa. Esineet kannettiin vuosittain Eleusiista Ateenaan päivää ennen juhlan alkua, ja ne olivat Ateenassa juhlan viiden ensimmäisen päivän ajan. Tämän jälkeen ne kannettiin mysteerien suuressa juhlakulkueessa takaisin Eleusiihin Pyhää tietä pitkin.


title: Eleusinion

text: Eleusiin pyhien esineiden lisäksi rakennuksessa säilytettiin mahdollisesti myös muita juhlakulkueessa tarvittuja esineitä juhlien välisenä aikana. Mysteerien jälkeen Ateenan bule eli neuvosto kokoontui Eleusinionissa tarkastaakseen, kuinka mysteerien järjestäminen oli sujunut. Tällöin tarkastettiin muun muassa se, oliko kukaan käyttäytynyt epäkunnioittavasti mysteerejä kohstaan. Rakennusta käytettiin todennäköisesti myös Demeterin ja Persefonen kunniaksi vietetyssä naisten Thesmoforia-juhlassa. Temppeli tuhoutui herulien hyökkäyksessä vuonna 267.


title: Eleusinion

text: Agoran kaivauksia suorittava American School of Classical Studies at Athens eli Yhdysvaltain arkeologinen instituutti Ateenassa on kaivanut pyhäkön alueella erityisesti 1930-luvulla sekä vuosina 1959–1960. Ainoastaan osa laajasta alueesta on kaivettu esiin, sillä sen itäosa jää Plákan kaupunginosan talojen alle. Pyhäkön rakennuksista on säilynyt lähinnä perustuksia.


title: Eleusinion

text: Temppelin koko oli noin 11 x 17,7 metriä. Sen sisäänkäynti oli etelässä ja "adyton" eli kaikkein pyhin, jossa mysteerien pyhiä esineitä säilytettiin, pohjoispäässä. Temppeliin liittyi laajempi suorakulmainen pyhäkköalue, jonka keskellä temppeli oli. Pausaniaan mukaan pyhäkköalueella oli myös muun muassa Triptolemoksen temppeli. Pyhäkön aitaus oli 0,9 metriä paksu ja korkeimmillaan 6 metriä korkea. Thukydideen mukaan se olikin kaupungin harvoja paikkoja, joka voitiin sulkea turvallisesti. Noin vuonna 325 eaa. pyhäkön sisäänkäynti korvattiin hienommalla propylonilla. 100-luvun puolessa välissä pyhäkköä laajennettiin etelään päin muun muassa doorilaistyylisellä portiikilla. Temppelin itäpuolella oli noin 15 x 2 metrin kokoinen jalusta, jolla oli niin kutsuttuja attikalaisia steeloja eli kivipylväitä, jotka oli pystytetty hautajaisten vuoksi tai muistoksi. Hermien turmelemisen tapauksen jälkeen luettelo siihen syyllistyneiden myytäväksi määrätystä omaisuudesta kiinnitettiin näihin pylväisiin.


title: Akademisk Boldklub

text: Akademisk Boldklub (yleisesti lyhyemmin AB) on tanskalainen jalkapalloseura Gladsaxenin kunnasta, joka on osa Tanskan pääkaupunkialuetta. AB on yksi Tanskan historian menestyneimpiä seuroja yhdeksellä mestaruudellaan. Se pelaa nykyään kolmanneksi korkeimmalla sarjatasolla 2. divisioonassa. Pääsarjassa seura pelasi viimeksi kaudella 2003–2004.


title: Pyhä tie

text: Pyhä tie () oli antiikin aikainen tie, joka johti Ateenan Kerameikoksesta Eleusiihin. Tietä kutsuttiin pyhäksi, koska sitä pitkin kulki vuosittainen kulkue Eleusiin mysteereihin.


title: Pyhä tie

text: Tie alkoi Ateenan kaupunginmuurin Pyhältä portilta, joka sijaitsi Dipylon-portin lähellä ja päättyi Eleusiin Telesterionille eli Demeterin temppelille. Tien pituus oli noin 22 kilometriä. Eleusiin mysteerien vuosittainen kulkue alkoi Agoralla sijainneelta Eleusinionilta tai Kerameikoksesta Boedromion-kuun yhdeksäntenä päivänä. Eleusiin Pyhä tie on merkittävin kaikista antiikin aikaisista pyhistä teistä, jotka saivat kyseisen nimen uskonnollisten kulkueiden ansiosta. Tietä käytettiin kuitenkin luonnollisesti myös tavallisena tienä ja se oli pääreitti Ateenasta Peloponnesokselle.


title: Pyhä tie

text: Tie suuntautui Ateenasta luoteeseen ja kulki nykyisten Aigáleon ja Chaïdárin kautta, Aigaleos ja Poikilon Oros -vuorten välistä sekä nykyisen Dafnín luostarin ohi Eleusiinlahden rannalle nykyiseen Skaramagkásin kylään. Sieltä se kiersi Eleusiihin pitkin lahden rantaa. Nykyisen Ateenan kaupungin valtaväyliin kuuluva Ierá Odós, joka kulkee kaupungin keskustasta Aigáleoon ja Chaïdáriin suunnilleen samaa reittiä, on nimetty Pyhän tien mukaan.


title: Pyhä tie

text: Tien kiveystä on löydetty muun muassa Aigáleosta sekä Skaramagkásista. Aigáleon osuus sijaitsee Estavroménoksen aukiolla Aigáleon metroaseman lähellä. Se löytyi Ateenan metron linjan 3 laajennustöiden yhteydessä. Osuuden pituus on 27,7 metriä ja tien leveys kyseisessä kohdassa 5,3–5,9 metriä. Tie kulkee itä-länsisuunnassa vain hieman nykyisen tien pohjoispuolella. Tien kiveyksestä on erotettu viisi historiallista kerrostumaa, joissa on käytetty erilaisia kiviä. Viimeisessä vaiheessa on erotettavissa kärrynpyörien muodostamia uria. Tien kummaltakin puolelta on löydetty antiikin teille tyypilliseen tapaan hautoja ja hautamuistomerkkien jäänteitä. Arkeologinen kohde on katettu ja avattiin virallisesti vuonna 2012.


title: Kakka-hätä 77 / Seksihullut

text: Kakka-hätä 77 / Seksihullut on punkyhtyeiden Kakka-hätä 77:n ja Seksihullujen split-EP, joka julkaistiin vuonna 2008. Albumi julkaistiin 7" vinyylinä levymerkillä Airiston punk-levyt. Siitä julkaistiin kaksi 250:n kappaleen painosta erilaisilla kansikuvilla.


title: Răzvan Martin

text: Răzvan Constantin Martin (s. 22. joulukuuta 1991 Cluj-Napoca) on romanialainen painonnoston olympiamitalisti ja Euroopan-mestari. Martin on 158 senttimetriä pitkä. Hän edustaa MSC Bistrița Cluj-Napocaa ja hänen valmentajanaan toimii Mugur Saranciuc.


title: Răzvan Martin

text: Martin saavutti olympiapronssia 69-kiloisista vuoden 2012 kesäolympialaisista Lontoosta. Saman vuoden EM-kilpailuissa Antalyassa Martin sijoittui 77-kiloisissa alun perin toiseksi, mutta Erkand Qerimaj'n kärähdettyä dopingista Martin nousi voittajaksi. Vuoden 2011 EM-kilpailuista Kazanista hän saavutti hopeaa. Vuonna 2009 Martin voitti nuorten EM-kultaa sekä MM-pronssia ja seuraavana vuonna nuorten MM-kultaa.


title: Răzvan Martin

text: Martin sai huhtikuussa 2013 kahden vuoden kilpailukiellon Stanozolol-aineen käytöstä. Kilpailukielto umpeutui vuoden 2015 huhtikuussa.


title: Telesterion

text: Telesterion () oli antiikin aikainen Demeterille omistettu temppeli Eleusiin Demeterin ja Koren eli Persefonen pyhäkköalueella Kreikassa. Se oli Eleusiin mysteerien keskus. Temppeli oli samalla koko antiikin Kreikan suurin katettu rakennus.


title: Telesterion

text:
Telesterion toimi sekä Eleusiin mysteerien Demeterin ja Koren temppelinä että mysteerien salaisimman loppuosan eli varsinaisiin suuriin mysteereihin vihkimisen ("teletē") paikkana. Rakennukseen oli pääsy ainoastaan mysteereiden alkuosaan vihityillä kuolemanrangaistuksen uhalla. Telesterion uusittiin usein sen historian aikana.
Temppelin nimi on peräisin kreikan sanoista "telein", joka tarkoittaa ”juhlien viettämistä” ja ”vihkiytymistä”, sekä "teleo", ”lopettaa”. Kyseessä oli siis ”Vihkiytymisen sali”. Rakennuksen paikalla sijaitsi mykeneläisellä ajalla ilmeisesti Eleusiin kuninkaan palatsi, sillä varhaisimmat jäänteet paikalla ovat peräisin mykeneläisaikaisesta "megaronista". Ensimmäinen historiallisesti tunnettu Telesterion rakennettiin mykeneläisen ajan jäänteiden paikalle noin vuonna 750 eaa. Noin 600 eaa. rakennettiin uusi ja suurempi Solonin Telesterioniksi kutsuttu rakennus. Sitä varten rakennusta varten tehtyä tasannetta laajennettiin. Tuolloin rakennuksen koko oli 24 x 14 metriä.


title: Telesterion

text: Solonin Telesterion korvattiin uudella ja suuremmalla Peisistratoksen ja tämän poikien aikana noin vuonna 550–510 eaa. Tässä temppelissä oli lähes suorakulmionmuotoinen "naos" eli "cella", jonka koko oli 25,30 x 27,10 metriä. Siinä oli ulkopuolella doorilaiset ja sisäpuolella joonialaiset pylväät. Telesterion oli sisäpuolelta reunustettu kolmella sivustalla yhdeksänportaisella katsomolla, josta mysteerien osanottajat saattoivat seurata mysteerimenoja.


title: Telesterion

text: Peisistratosten Telesterion tuhoutui persialaissodissa vuonna 480/479 eaa. Kimonin aikana aloitetusta uudesta rakennuksesta löydetyt jäänteet osoittavat sen jääneen keskeneräiseksi. Myös ensimmäinen Perikleen aikana rakennettu, Iktinoksen suunnittelema Telesterion jäi kesken. Jälleen uuden rakennuksen suunnittelivat Koroibos, Metagenes ja Ksenokles, ja se rakennettiin noin vuonna 435–421 eaa. Sen "naos" oli kooltaan noin 51 x 51 metriä. Sisäpuolelta Telesterion oli nyt reunustettu kaikilla neljällä sivustalla kahdeksanportaisella katsomolla.


title: Telesterion

text: Perikleen ajan Telesterion tuhoutui costobocien hyökkäyksessä vuonna 170 ja rakennettiin jälleen uudelleen keisari Marcus Aureliuksen tuella. Tuolloin "naoksen" kooksi tuli noin 53 x 51 metriä. Nykyisin paikalla olevat jäänteet ovat pääosin tästä rakennusvaiheesta.


title: Telesterion

text:
Telesterion sijaitsi Eleusiin pyhäkköalueen keskellä Ateenasta Eleusiihin johtaneen Pyhän tien päässä. Vaikka rakennusta laajennettiin tai se jouduttiin rakentamaan uudelleen usein sen historian aikana, kaikki sen vaiheet sijaitsivat samalla paikalla. Paikalta on tunnistettu jäänteitä kaikista rakennusvaiheista, mutta suurin osa nähtävillä olevista raunioista on luonnollisesti peräisin viimeisimmästä vaiheesta, joka seuraavassa kuvataan.
Telesterion ei muistuttanut arkkitehtuuriltaan tyypillistä kreikkalaista temppeliä vaan enemmänkin eräänlaista kokoussalia. Rakennus on ollut ulkopuolelta suhteellisen vaatimaton. Rakennuksen sisäpuoli muodosti suuren salin, jonka kattoa tuki 42 pylvästä. Pylväät oli jaettu seitsemään kuuden pylvään riviin. Tällaisena Telesterion oli koko antiikin kreikkalaisen maailman suurin katettu rakennus. Koska kreikkalaiset arkkitehdit eivät olleet vielä kehittäneet kaari- ja kupolirakenteita, rakenteen täytyi perustua siihen, että tasainen katto oli tuettu kyseisellä tavalla pylväin.


title: Telesterion

text: Salin kaikilla neljällä sivustalla oli kahdeksanaskelmaiset portaat, jotka toimivat katsomona, kun vihittävät ja aiemmin vihityt seurasivat mysteerien tapahtumia. Saliin oli kuusi oviaukkoa, kaksi pohjoisen, kaksi etelän ja kaksi idänpuoleisella sivustalla. Oviaukot jakoivat näillä kolmella sivustalla katsomot kolmeen osaan. Länsipuolen katsomo oli kaiverrettu Eleusiin akropoliin eli linnavuoren itärinteeseen, eikä siinä siksi ollut oviaukkoja. Portaikoista lähinnä länsisivusta on säilynyt nykyaikaan. Laajimmillaan rakennukseen mahtui noin 3 000 henkeä.


title: Telesterion

text: Telesterionin keskellä kahden pylväsrivin välissä oli erillinen pienempi pyhäkkö, josta käytettiin nimitystä "Anaktoron" (”Palatsi”). Se oli temppelin "adyton" eli kaikkein pyhin, jossa säilytettiin mysteerikultin pyhiä esineitä ("hiera"). Anaktoron oli pitkänmallinen ja siinä oli ovi sen toisen pidemmän sivun päässä. Ainoastaan hierofantilla eli mysteerien ylipapilla oli pääsy temppelin tähän osaan. Pyhäkössä oli paljaana paikan alkuperäistä kalliota, mutta siinä ei ole maanalaista osaa tai muuta, joka tarjoaisi ”laskeutumisen Haadeeseen”, niin kuin joskus on ajateltu. Anaktoron vaikuttaa olleen erityinen pyhä paikka, sillä se säilyi samalla paikalla, mykeneläisaikaisen "megaronin" paikalla, koko rakennuksen pitkän historian ajan. Myös Anaktoronin nimi oli todennäköisesti muistuma siitä, että kulttia oli alun perin vietetty juuri kuninkaan palatsissa.


title: Telesterion

text: Telesterionin arkkitehtuurista voidaan päätellä, että se oli suunniteltu niin, että kaikki paikallaolijat saattoivat seurata salin keskelle Anaktoronin läheisyyteen sijoittuneita mysteeriseremonioita. Anaktoronin yhteydessä oli hierofantin istuin. Se oli mahdollisesti Anaktoronin ovella. Jotkut tutkijat ovat ehdottaneet, että se olisi ollut Anaktoronin katolla, jolloin tämä pienempi pyhäkkö olisi toiminut samalla eräänlaisena esiintymislavana. Toisten tutkijoiden mukaan katolla olisi ollut ainakin pyhäkön "hestia"-tuli. Salin katossa oli "opaion" eli savuaukko tätä varten.


title: Telesterion

text: Telesterionin edessä oli kolmionmuotoinen piha, jossa sijaitsivat jumalattaren alttarit. 300-luvulla eaa. Telesterionin itäkylkeen rakennettiin stoa eli pylväshalli, joka sai sen arkkitehdin mukaan nimen Filonin stoa. Tämän jälkeen Telesterionin itäpuolen kaksi ovea johtivat tähän stoaan.


title: Paattanlammi

text: Paattanlammi eli Paattanlampi on Pirkanmaalla Parkanossa Koskenkylässä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Kovesjoen valuma-alueeseen. Paattanlammi on osa Kovesjoen yläosan aluetta.


title: Paattanlammi

text: Lammen pituus on 500 metriä, leveys 250 metriä ja sen pinta-ala on 8,3 hehtaaria. Se sijaitsee Paattankankaan ja Kovesjoen välissä ja toisaalta myös Kotojärven Heinilammen välissä. Sen itäranta on kallioinen ja länsirantaan rajautuu kangasmetsä. Pohjois- ja etelärannat ovat suota, joiden suo-ojat laskevat lampeen. Lammen oma laskuoja lähtee sen eteläpäästä ja se laskee 300 metrin jälkeen ojitetulle suolle, mikä rajautuu Kovesjokeen. Lammessa on yli 30 metriä pitkä asumaton saari. Rantaviivan pituus on 1,5 kilometriä. Rantaan on rakennettu viisi vapaa-ajan asuntoa, joille pääsee Häädetjärvelle johtavalta tieltä.


title: Paattanlammi

text: Vanhan 1800-luvun pitäjänkartan mukaan lampi oli nimeltään "Alanen Paatanlampi" erotukseksi pohoisemman "Ylinen Paatanlammesta", jota kutsutaan nykyään Heinilammeksi. Joissakin kartoissa esiintyvä "Paalanlampi" lienee kirjoitusvirhe. Lammen eteläpäästä lähti pieni oja, mutta sen voima ei riittänyt Kovejoelle saakka. Lampi oli autio.


title: Jonna Mononen

text: Jonna Stiina Mononen (s. 27. heinäkuuta 1978 Imatra) on saksalais-suomalainen kirjailija. Hänen esikoisteoksensa "Hiljaa pimeässä" julkaistiin syksyllä 2015. Hän on ollut syntymästään saakka sokea.


title: Jonna Mononen

text: Monosella on vanhempi sisar. Perheen äiti on luokanopettaja ja isä teknikko. Mononen todettiin sokeaksi jo pikkulapsena, mutta hän erottaa kuitenkin valon.


title: Jonna Mononen

text: Mononen aloitti koulun syksyllä 1985 Meltolan ala-asteella. Syksyllä 1991 hän siirtyi Mansikkalan yläasteelle ja syksyllä 1994 silloiseen Imatrankosken lukioon. 18-vuotiaana hän oli vaihto-oppilaana Saksassa. Hän valmistui ylioppilaaksi keväällä 1998.


title: Jonna Mononen

text: Mononen haaveili lääketieteen opinnoista, mutta sokeus esti sen toteutumisen, ja hän opiskeli kielenkääntäjäksi Savonlinnassa Joensuun yliopiston Kansainvälisen viestinnän laitoksessa pääaineenaan saksan kääntäminen ja tulkkaus ja valmistui filosofian maisteriksi keväällä 2008. Hän tutki pro gradussaan suomalaisten ja saksalaisten nettikauppojen käytettävyyttä sokean asiakkaan kannalta.


title: Jonna Mononen

text: Vuonna 2010 Mononen tutustui berliiniläiseen mieheen ja muutti toukokuussa 2011 Berliiniin parin yhteiseen asuntoon. Syksyllä 2011 Mononen työskenteli jonkin aikaa tarjoilijana berliiniläisessä pimeässä ravintolassa, mutta irtisanoutui työpaikkakiusaamisen vuoksi.


title: Jonna Mononen

text: Mononen muutti 2013 miehensä kanssa Bad Säckingeniin. Monosella on opaskoira, joka avustaa häntä itsenäisessä liikkumisessa.


title: Jonna Mononen

text: Opittuaan kirjoittamaan Mononen kirjoitti satuja aluksi pistekirjoituskoneella. Vuonna 1991 hän sai ensimmäisen kannettavan tietokoneensa ja siihen liitetyn pistenäytön, jolla hän pystyi lukemaan. Aluksi kirjat jäivät itsekritiikin vuoksi pöytälaatikkoon. Vuonna 2007 hän alkoi kirjoittaa psykologista trilleriä "Marjanpoimija", joka ei kuitenkaan saanut kustantajaa, ei myöskään seuraava romaani "Sokea raivo". Tarinassa sokeasta naisesta, jota perhe ja yhteiskunta on hylkinyt, tulee sarjamurhaaja. Mononen kertoo kirjoittaneensa molemmat kirjat terapiana. "Sokea raivo" perustuu toisilta näkövammaisilta kuultuihin kokemuksiin. Molemmat kirjat hän julkaisi omakustanteina.


title: Jonna Mononen

text: Keväällä 2013 Mononen alkoi työstää kirjaksi tarinaa, josta hän oli vuosia aikaisemmin nähnyt unen. Tarinassa joukko ihmisiä jää vangiksi pimeään tippukiviluolaan vailla ruokaa ja toivoa pelastumisesta. Kirjan "Hiljaa pimeässä" julkaisi Nordbooks vuonna 2015. Kirjasta on julkaistu toinen painos. Tekeillä on myös kotikaupunkiin Imatralle sijoittuva dekkarisarja.


title: Jonna Mononen

text: Mononen haluaa vaikuttaa itselleen tärkeisiin asioihin, joita ovat muun muassa vammaisten oikeudet, ympäristön, etenkin vesistöjen, suojelu sekä eläinsuojelu, eikä vain seurata tapahtumia ja päätöstentekoa passiivisesti.


title: Jorma Pilke

text: Jorma Pilke (s. 1. huhtikuuta 1943 Helsinki) on suomalainen toimittaja, mediakouluttaja ja eläkkeellä oleva Yleisradion entinen ohjelmapäällikkö.


title: Jorma Pilke

text: Pilke toimi Yleisradiossa nuortenohjelmien toimittajaa ja päällikkönä 1964–1991 ja sen jälkeen hän oli Yleisradiossa digitaalisen median kehittämis- ja päällikkötehtävissä 1992–2006. Pilke oli muun muassa kehittämässä Nettiradio Mikaelia. Eläkkeelle jäätyään Pilke on ollut mukana erilaisissa mediakasvatus- ja verkkodemokratiaprojekteissa. Hän oli mukana perustamssa Suomen Verkkodemokratiaseuraa joka pyrki edistämään avoimen datan hyväksikäyttöä ja visualisointia. Toinen Pilkkeen vetämistä hankkeista on nuorille tarkoitettu "Curly"-verkkolehti.


title: Jorma Pilke

text: Pilke on kirjoittanut radiokuunnelmia sekä sketsejä radion nuortenohjelmiin. Hän on kirjoittanut myös veneilyalan lehtiin sekä tehnyt useita artikkeleita nuorisotyötä käsitteleviin kirjoihin ja julkaisuihin. Pilke oli mukana Yleisradion 1990-luvulla tuottamassa polittisessa satiirisarjassa Iltalypsy esiintyen erikoistoimittaja Aimo Surakkana.


title: Kybalion

text: The Kybalion: Hermetic Philosophy (suom. Hermeettinen filosofia) julkaistiin alun perin vuonna 1912 nimimerkillä "the Three Initiates" (suom. "Kolme Tulokasta", "Kolme Vihkimystä", "Kolme Kastetta"). Kirja sisältää synkretistisen jumalan Hermes Trismegistoksen opetuksen pääkohdat.


title: Kybalion

text: Yogi Publication Society julkaisi "Kybalionin" vuonna 1912 ensimmäisen kerran. Nykyisin kirja on vapaasti yleiseen käyttöön asetettu teos ja se löytyy internetistä. Kirjan itsensä mukaan sen opetukset ovat rakennettu muinaisen hermetismin päälle. Kirja sisältää myös ennustuksen, jonka mukaan se ilmestyy lukijansa elämään juuri silloin, kun sen aika on. Toinen mielenkiintoinen kielikuva löytyy heti kirjan otsikkosivulta, jossa todetaan: "Viisauden huulet ovat suljetut muilta paitsi ymmärtäväisiltä korvilta."